Riżoluzzjoni tal-Parlament Ewropew tat- 22 ta' April 2008 b'kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima III – il-Kummissjoni



Official Journal L 088 , 31/03/2009 P. 0025 - 0063



Riżoluzzjoni tal-Parlament Ewropew tat- 22 ta' April 2008 b'kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima III – il-Kummissjoni IL-PARLAMENT EWROPEW, wara li kkunsidra l-baġit ġenerali tal-Unjoni Ewropea għas-sena finanzjarja 2006 [1], wara li kkunsidra l-kontijiet annwali finali tal-Komunitajiet Ewropej għas-sena finanzjarja 2006 – Volum I (SEC(2007) 1056 – C6-0390/2007, SEC(2007) 1055 – C6-0362/2007) [2], wara li kkunsidra r-rapport annwali tal-Kummissjoni lill-awtorità ta' kwittanza dwar is-segwitu tad-deċiżjonijiet ta' kwittanza tal-2005 (COM(2007) 538, COM(2007) 537), u d-dokument ta' ħidma tal-istaff tal-Kummissjoni – Anness għar-rapport mill-Kummissjoni lill-Parlament Ewropew dwar is-segwitu għall-proċedura ta' kwittanza tal-2005 (SEC(2007) 1185, SEC(2007) 1186), wara li kkunsidra l-komunikazzjoni mill-Kummissjoni intitolata "Riżultati tal-Politika fl-2006" (COM(2007) 67), wara li kkunsidra l-komunikazzjoni mill-Kummissjoni intitolata "Sintesi tal-kisbiet amministrattivi tal-Kummissjoni fl-2006" (COM(2007) 274), wara li kkunsidra r-rapport annwali tal-Kummissjoni lill-awtorità ta' kwittanza dwar il-verifiki interni li saru fl-2006 (COM(2007) 280), u d-dokument ta' ħidma tal-istaff tal-Kummissjoni maħruġ mar-rapport annwali lill-awtorità tal-kwittanza dwar il-verifiki interni li saru fl-2006 (SEC(2007) 708), wara li kkunsidra r-rapport tal-Kummissjoni dwar ir-risposti tal-Istati Membri dwar ir-Rapport Annwali 2005 tal-Qorti tal-Awdituri (COM(2007) 118), wara li kkunsidra l-Green Paper dwar l-Inizjattiva Ewropea favur it-Trasparenza adottata mill-Kummissjoni fit- 3 ta' Mejju 2006 (COM(2006) 0194), wara li kkunsidra l-Opinjoni Nru 2/2004 tal-Qorti tal-Awdituri dwar il-mudell ta' "verifika waħda" (u proposta għal qafas Komunitarju ta' kontroll intern) [3], wara li kkunsidra l-komunikazzjoni mill-Kummissjoni dwar ir-roadmap għal qafas ta' kontroll intern integrat (COM(2005) 0252), wara li kkunsidra l-pjan ta' azzjoni tal-Kummissjoni lejn qafas ta' kontroll intern integrat (COM(2006)0009), ir-rapport mill-Kummissjoni lill-Kunsill, lill-Parlament Ewropew u lill-Qorti tal-Awdituri dwar il-progress tal-pjan ta' azzjoni tal-Kummissjoni lejn qafas integrat tal-kontroll intern (COM(2007) 86), u d-dokument ta' ħidma tal-istaff tal-Kummissjoni maħruġ ma' dak ir-rapport (SEC(2007) 311), wara li kkunsidra l-Opinjoni Nru 6/2007 tal-Qorti tal-Awdituri dwar it-taqsiriet annwali tal-Istati Membri, id-'dikjarazzjonijiet nazzjonali' tal-Istati Membri u x-xogħol tal-verifika fuq il-fondi tal-UE mill-korpi nazzjonali tal-verifika [4], wara li kkunsidra l-pjan ta' azzjoni tal-Kummissjoni biex jissaħħaħ l-irwol superviżorju tal-Kummissjoni fi tmexxija konġunta ta' azzjonijiet strutturali (COM(2008) 097), wara li kkunsidra r-rapport mill-Kummissjoni lill-Kunsill, lill-Parlament Ewropew u lill-Qorti tal-Awdituri dwar il-pjan ta' azzjoni tal-Kummissjoni lejn qafas ta' kontroll intern integrat(COM(2008) 110), u d-dokument ta' ħidma tal-persunal tal-Kummissjoni li jakkumpanja r-rapport (SEC(2008) 259), wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2006 flimkien mat-tweġibiet tal-istituzzjonijiet [5] u r-rapport speċjali tal-Qorti tal-Awdituri, wara li kkunsidra d-dikjarazzjoni ta' assigurazzjoni dwar l-affidabilità tal-kontijiet kif ukoll il-legalità u r-regolarità tat-tranżazzjonijiet bażiċi, mogħtija mill-Qorti tal-Awdituri skond l-Artikolu 248 tat-Trattat KE [6], wara li kkunsidra r-rakkomandazzjonijiet tal-Kunsill tat- 12 ta' Frar 2008 (5842/2008 – C6-0082/2008) u 5855/2008 – C6-0083/2008), wara li kkunsidra l-Artikoli 274, 275 u 276 tat-Trattat KE kif ukoll l-Artikoli 179a u 180b tat-Trattat Euratom, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [7], u b'mod partikulari l-Artikoli 145, 146 u 147 tiegħu, wara li kkunsidra l-Artikolu 70 u l-Anness V tar-Regoli ta' Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati interessati l-oħra (A6-0109/2008), A. billi l-Artikolu 274 tat-Trattat KE jistabbilixxi li r-responsabbiltà għall-implimentazzjoni tal-baġit Komunitarju hija tal-Kummissjoni u trid titħaddem skond il-prinċipji tal-amministrazzjoni finanzjarja soda, b'koperazzjoni mal-Istati Membri, B. billi l-implimentazzjoni tal-politiki tal-UE hija kkaratterizzata mill-ġestjoni konġunta tal-baġit Komunitarju mill-Kummissjoni u mill-Istati Membri, skond liema 80 % tan-nefqa Komunitarja hija amministrata mill-Istati Membri, C. billi fir-riżoluzzjoni tiegħu tal- 24 ta' April 2007 [8] dwar il-kwittanza għas-sena finanzjarja 2005, il-Parlament ippropona li kull Stat Membru jrid ikun jista' jassumi r-responsabbiltà għall-ġestjoni tal-fondi li jkun irċieva mill-UE, permezz ta' dikjarazzjoni waħda ta' amministrazzjoni nazzjonali jew permezz ta' diversi dikjarazzjonijiet fi ħdan qafas nazzjonali, D. billi l-ħtieġa urġenti li jiddaħħlu dikjarazzjonijiet nazzjonali f'livell politiku xieraq, li jkopru l-fondi Komunitarji kollha li jkunu taħt ġestjoni konġunta, kienet proposta mill-Parlament fir-riżoluzzjonijiet tiegħu tal-2003 u l-2005 dwar il-kwittanza, E. billi, fir-Rapport Annwali tagħha dwar is-sena finanzjarja 2006 (punt 0.10), il-Qorti tal-Awdituri (ECA) irrikonoxxiet l-importanza ta' dikjarazzjonijiet nazzjonali mat-taqsiriet annwali sakemm, "dawn l-elementi kollha, jekk implimentati sew, jistgħu jistimulaw immaniġġjar u kontroll imtejba tal-fondi tal-UE fl-Istati Membri" u b'xi kundizzjonijiet "elementi bħal dawn jistgħu jagħtu valur miżjud u jistgħu jintużaw mill-Qorti skond ir-rekwiżiti ta' standards internazzjonali tal-verifika", F. billi l-ECA fl-Opinjoni Nru 6/2007 tagħha dwar it-taqsiriet annwali tal-Istati Membri u d-"dikjarazzjonijiet nazzjonali" tal-Istati Membri, enfasizzat ukoll li d-dikjarazzjonijiet nazzjonali jistgħu jitqiesu bħala element ġdid tal-kontroll intern tal-fondi tal-UE, u li jekk juru biċ-ċar il-punti ta' saħħa u l-punti dgħajfin, huma jistimulaw kontroll aħjar tal-fondi tal-UE taħt ġestjoni konġunta, G. billi t-titjib tal-amministrazzjoni finanzjarju fl-UE jrid ikun appoġġjat minn monitoraġġ tajjeb tal-progress fil-Kummissjoni u fl-Istati Membri, u billi l-istati Membri għandhom jassumu r-responsabbiltà għall-immaniġġjar tal-fondi tal-UE, filwaqt li tkun żgurata t-tlestija ta' qafas integrat tal-UE ta' kontroll intern bil-għan li tingħata DAS pożittiva, H. billi l-implimentazzjoni tal-punt 44 tal-Ftehima Interistituzzjonali bejn il-Parlament Ewropew, il-Kunsill u l-Kummissjoni tas- 17 ta' Mejju 2006 dwar id-dixxiplina baġitarja u l-immaniġġjar finanzjarju sod (IIA) [9] u tal-Artikolu 53b(3) tar-Regolament Finanzjarju, dwar it-taqsiriet tal-verifiki u d-dikjarazzjonijiet disponibbli, għandhom jagħtu kontribut sostanzjali biex jittejjeb l-immaniġġjar tal-baġit Komunitarju, I. billi l-prinċipju ta' tmexxija finanzjarja soda, inkluż il-kontroll intern effettiv huwa wieħed mill-prinċipji baġitarji stipulati fir-Regolament Finanzjarju wara li ġie emendat mir-Regolament (KE, Euratom) Nru 1995/2006 [10], kif imsemmi mill-Kummissjoni fil-pjan ta' azzjoni tagħha li qafas ta' kontroll intern integrat, J. billi l-ħidma tal-Kumitat tiegħu għall-Kontroll tal-Baġit b'mod ġenerali u l-proċedura tal-kwittanza b'mod partikulari huma parti minn proċess li jipprova jikseb ir-responsabbiltà sħiħa tal-Kummissjoni kollha kemm hi, u tal-Membri individwali tagħha, kif ukoll tal-partijiet rilevanti l-oħra kollha, li l-parti l-aktar importanti ta' dawn hi magħmula mill-Istati Membri, għal ġestjoni finanzjarja fl-UE, b'konformita mat-Trattat, u b'hekk tinħoloq bażi aħjar għat-teħid ta' deċiżjonijiet, K. billi dan se jqis sew ir-riżultati u r-rakkomandazzjonijiet tal-kwittanza fir-rigward tas-sena finanzjarja 2006 matul il-proċedura baġitarja li jmiss, L. billi l-Kunsill għandu jimmira li jsaħħaħ l-isforzi ta' riforma u r-responsabbilità tal-Istati Memrbri biex jirrimedjaw il-problemi identifikati mill-ECA u jiżgura ġestjoni finanzjarja aħjar fl-Unjoni Ewropea. M. billi l-2006 kienet is-Sena Ewropea għall-Mobbilità tal-Ħaddiema, li qajmet kuxjenza dwar il-mobbilità fl-istabbiliment ta' suq ġenwin Ewropew tax-xogħol, u ħejjiet it-triq għas-Sena Ewropea tal-Opportunitajiet Indaqs għal Kulħadd fl-2007, KONKLUŻJONIJIET EWLENIN 1. Jilqa' b'sodisfazzjon il-progress li għamlet il-Kummissjoni għal użu iktar effiċjenti tal-fondi tal-UE u tal-ambjent globali ta' kontroll, progress li jidher fid-dikjarazzjoni ta' assigurazzjoni tal-ECA (DAS); f'dan id-dawl, jilqa' d-dikjarazzjoni tal-Qorti Ewropea tal-Awdituri dwar l-impatt finanzjarju tal-iżbalji; jistidinha sabiex fil-ġejjieni tapplika dan fil-kapitoli kollha tar-rapport annwali tagħha; 2. Jilqa' b'sodisfazzjon il-progress konsiderevoli li sar fl-immaniġġjar tal-fondi tal-politika agrikola komuni (CAP), b'mod partikulari bis-saħħa tat-tħaddim tas-Sistema Integrata ta' Kontroll Amministrattiv (IACS), u jfakkar lill-Greċja dwar l-obbligu tagħha li timplimenta s-sistema IACS skond il-pjan ta' azzjoni tagħha; 3. Jilqa' l-impenn tal-Kummissjoni sabiex tirraporta kull xahar lill-Kumitat għall-Kontroll tal-Baġit tiegħu dwar l-implimentazzjoni tas-segwitu tal-proċedura ta' kwittanza għall-2006, fejn, kull xahar, il-Membru tal-Kummissjoni jippreżenta l-iżviluppi fis-suġġett li għalih hu responsabbli, li jkopri dikjarazzjonijiet nazzjonali u sommarji annwali, azzjonijiet esterni u l-implimentazzjoni tal-pjan ta' azzjoni biex jissaħħaħ l-irwol superviżorju tal-Kummissjoni f'ġestjoni konġunta tal-azzjonijiet strutturali; Dikjarazzjonijiet Nazzjonali ta' Amministrazzjoni 4. Jilqa' l-impenn tal-Kummissjoni li tagħti appoġġ sod lill-inizjattivi nazzjonali għat-tfassil u l-pubblikazzjoni ta' dikjarazzjoni nazzjonali, verifikati mill-istituzzjonijiet nazzjonali ta' verifika, u li tkompli tħeġġeġ lill-Istati Membri biex isegwu l-eżempju tad-Danimarka, l-Olanda, l-Iżvezja u r-Renju Unit; għalhekk jistenna li l-Kummissjoni tinkludi punt ġdid ta' azzjoni dwar il-promozzjoni tad-dikjarazzjonijiet nazzjonali ta' amministrazzjoni bħala parti mir-reviżjoni u s-segwitu tal-pjan ta' azzjoni fuq imsemmi lejn qafas ta' kontroll intern integrat; jistenna wkoll li l-Kummissjoni u l-Istati Membri jiżguraw li t-taqsiriet nazzjonali jirrispettaw bis-sħiħ l-iskopijiet u l-ispirtu tal-punt 44 tal-IIA; 5. Huwa tal-fehma li l-Kummissjoni trid tirreaġixxi biex tissodisfa rekwiżiti importanti magħmula fir-riżoluzzjoni tal-Parlament li takkumpanja d-deċiżjoni ta' kwittanza tas-sena finanzjarja 2005, u dan m'huwiex il-każ fil-qasam tad-dikjarazzjonijiet nazzjonali, fejn il-Parlament talab lill-Kummissjoni biex qabel tmiem l-2007 tressaq proposta lill-Kunsill għal dikjarazzjoni ta' amministrazzjoni nazzjonali li tkopri l-fondi Komunitarji kollha inklużi fil-ġestjoni konġunta; jiddispjaċiħ dwar il-fatt li l-Kummissjoni aċċettat b'mod taċitu l-irresponsabbilità kollettiva tal-Istati Membri, bl-eċċezzjoni tad-Danimarka, tal-Olanda, tal-Iżvezja, u tar-Renju Unit, fir-rigward tal-ġestjoni finanzjarja fl-Unjoni Ewropea; 6. Huwa tal-fehma li l-Kummissjoni trid tressaq ċifri kompleti u affidabbli għall-irkupri, filwaqt li tispeċifika l-linja tal-baġit u s-sena eżatt li għalihom jirreferi l-irkupru; kontroll serju ma jkunx possibbli bi kwalunkwe preżentazzjoni oħra; huwa konxju li sa ċertu punt il-Kummissjoni għandha tikseb din l-informazzjoni mingħand l-Istati Membri; għal dan il-għan juri li għal dawn l-aħħar tliet snin il-Parlament ippropona l-introduzzjoni ta' dikjarazzjonijiet dwar ġestjoni nazzjonali sabiex il-Kummissjoni titqiegħed f'pożizzjoni minn fejn tkun kapaċi tippreżenti l-informazzjoni nieqsa u timla' n-nuqqasijiet ta' trasparenza; Fondi Strutturali 7. Jilqa' l-pubblikazzjoni tal-pjan ta' azzjoni hawn fuq imsemmi biex jissaħħaħ l-irwol superviżorju tal-Kummissjoni f'ġestjoni konġunta tal-azzjonijiet strutturali b'reazzjoni għat-tħassib imqajjem mill-Parlament waqt il-proċedura ta' kwittanza għas-sena finanzjarja 2006; se jimmoniterja mill-viċin ir-rappurtaġġ dwar dan il-pjan ta' azzjoni bi tħejjija għall-proċedura ta' kwittanza fir-rigward tas-sena finanzjarja 2007; 8. Jilqa' l-impenn soda li ħadet il-Kummissjoni sabiex tiżgura li kwalunkwe ħlasijiet mhux mistħoqqa jiġu rkuprati fiż-żmien li jifdal qabel jintemmu l-proċeduri ta' għeluq għall-perjodu 2000 sa 2006; 9. Jilqa' l-impenn tal-Kummissjoni biex tinforza bis-sħiħ ir-Regolament Finanzjarju, b'mod partikulari fir-rigward tat-taqsiriet annwali; jistenna li l-Kummissjoni żżomm lill-Parlament infurmat bis-sħiħ dwar l-azzjonijiet legali kollha miġjuba kontra l-Istati Membri, u fallimenti ta' konformita' tagħhom; f'dan id-dawl jilqa' l-evalwazzjonijiet preliminari tal-kwalità tat-taqsiriet annwali għall-agrikultura u l-Fondi Strutturali; jistenna bil-ħerqa l-evalwazzjonijiet finali fir-rapporti annwali ta' attività tad-Direttorati Ġenerali differenti; 10. Jikkunsidra bħala kisba kbira tal-proċedura ta' kwittanza fir-rigward tas-sena finanzjarja 2006 l-impenn meħud mill-Kummissjoni li tikkoreġi l-iżbalji individwali li nstabu fir-Rapport Annwali tal-ECA, u b'mod partikulari l-impenn sabiex isiru 100 % tal-korrezzjonijiet fil-każijiet kollha ta' infrazzjonijiet serji ta' proċeduri ta' akkwist pubbliku u biex jiġu applikati rata fissa jew korrezzjonijiet finanzjarji estrapolati meta ssib problemi sistematiċi ta' offerti; 11. Madankollu jitlob lill-Kummissjoni biex tippreżenta informazzjoni oġġettiva, ċara u sħiħa dwar il-kapaċità tagħha li tirkupra ammonti ta' pagamenti mhux mistħoqqa; 12. Jilqa' l-fatt li bħala riżultat dirett tal-proċedura ta' kwittanza fir-rigward tas-sena finanzjarja 2006, il-Kummissjoni fl-aħħar impenjat ruħha li tapplika politika ta' pagamenti sospiżi kemm jista' jkun malajr wara li jinsabu nuqqasijiet serji fis-sistema; 13. Jistenna bil-ħerqa r-rapporti ta' kull tliet xhur dwar korrezzjonijiet u rkupri li għandhom jiġu verifikati mill-ECA, inkluż l-istabbiliment ta' sistema u skema ta' rappurtaġġ li jippermettu li l-irkupri li jsiru ex post jiġu marbuta mas-sena meta l-fondi ngħataw verament; jispera li dan jagħti dehra ġenerali tajba tas-sitwazzjoni f'dan il-qasam, għall-ewwel darba, u fil-ħin għall-proċedura ta' kwittanza fir-rigward tas-sena finanzjarja 2007; huwa tal-opinjoni li l-Kummissjoni għandha tippreżenta skorbord u data finali għall-implimentazzjoni tal-pjan ta' azzjoni tagħha hawn fuq imsemmi sabiex jissaħħaħ l-irwol superviżorju tagħha fi tmexxija konġunta tal-azzjonijiet strutturali; 14. Ifakkar lill-Kummissjoni dwar l-impenji tagħha li ħadet waqt is-smigħ straordinarju quddiem il-Kumitat għall-Kontroll tal-Baġit tal- 25 ta' Frar 2008 a) rigward l-implimentazzjoni tal-pjan ta' azzjoni hawn fuq imsemmi biex jissaħħaħ l-irwol superviżorju tal-Kummissjoni f'ġestjoni konġunta tal-azzjonijiet strutturali sabiex jitjiebu l-verifiki, jiġu deċiżi u applikati l-proċeduri meħtieġa ta' sospensjoni u ta' korrezzjoni, u biex jitjiebu l-irkupri, u jistenna r-rapporti ta' kull tliet xhur dwar l-implimentazzjoni tiegħu; b) biex f'koperazzjoni mill-viċin mal-ECA, tiġi żviluppata skema ġdida ta' rappurtaġġ dwar l-irkupri u l-korrezzjonijiet finanzjarji u jistenna li tippreżenta skeda dettaljata għall-iżvilupp u l-applikazzjoni ta' din l-iskema l-ġdida; ċ) li tippreżenta pjan ta' azzjoni b'miżuri dettaljata dwar kif jiġu evitati żbalji estremi; 15. Jappoġġja l-pożizzjoni tal-Kummissjoni li, meta jinstabu irregolaritajiet, għandha tittieħed azzjoni korrettiva, inklużi s-sospensjoni tal-pagamenti u l-irkupru ta' pagamenti żbaljati jew mhux mistħoqqa, u li hija għandha tirrapporta lill-Parlament mill-inqas darbtejn fis-sena dwar il-miżuri li tieħu f'dan ir-rigward; Azzjonijiet esterni 16. Jikkunsidra li wara l-proċedura ta' kwittanza fir-rigward tas-sena finanzjarja 2006, il-Kummissjoni saret aktar konxja dwar l-importanza tat-trasparenza, tal-viżibbilità u tal-gwida politika għall-fondi kollha tal-UE implimentati fil-qasam tal-azzjonijiet esterni, kemm direttament mill-Kummissjoni, jew permezz ta' ġestjoni deċentralizzata jew permezz ta' fondi fiduċjarji internazzjonali; 17. Jilqa' l-impenn tar-rappreżentant tan-NU għall-Iraq li titjieb l-informazzjoni f'ħin reali lill-Kummissjoni, u jikkunsidra li t-13-il xhar ta' riċerka mill-viċin fl-użu tal-fondi tal-UE permezz ta' fondi fiduċjarji internazzjonali kkontribwew biex tikber il-kuxjenza dwar il-ħtieġa għal responsabbilità fir-rigward tal-użu tal-flus ta' min iħallas it-taxxa tal-UE; jistieden lill-Kummissjoni biex tikkoopera mill-viċin miegħu fir-reviżjoni tal-Ftehima ta' Qafas Finanzjarja u Amministrattiva bejn il-Komunità Ewropea u n-Nazzjonijiet Uniti (FAFA); 18. Jilqa' l-fatt li l-Kummissjoni inkludiet informazzjoni dwar il-missjonijiet ta' verifika taħt l-FAFA, kif ukoll il-konklużjonijiet relevanti, fir-rapporti annwali ta' attività li ġew iffirmati mid-Diretturi Ġenerali kompetenti fl-aħħar ta' Marzu 2008, u li dan ppermetta lill-Parlament iqis din l-informazzjoni waqt il-votazzjoni tiegħu dwar dan ir-rapport; 19. Jaċċetta l-proposta tal-Kummissjoni li tiddiskuti l-kwistjoni ta' definizzjoni ta' organizzazzjoni mhux governattiva (NGO) wara li r-riżultati tal-verifika li dejjem għaddejja tal-ECA dwar l-NGOs isiru disponibbli; 20. Jistieden lill-Kummissjoni biex: a) tipprovdih b'informazzjoni regolari dwar il-finanzjament tal-UE ta' fondi fiduċjarji minn bosta donaturi, kemm fuq inizjattiva tagħha kif ukoll fuq talba tal-Parlament; b) tippreżenta miżuri dwar kif tiġi mtejba l-viżibbilità tal-fondi tal-UE meta tiġi implimentata għajnuna esterna permezz ta' organizzazzjonijiet oħra; ċ) tippreżenta miżuri maħsuba biex jippermettu aċċess aħjar għall-awdituri tal-UE (ECA, Kummissjoni jew kumpaniji privati ta' verifika) biex iwettqu verifiki ta' proġetti taħt ġestjoni konġunta, b'mod speċjali immanniġġar konġunt man-NU; 21. Jilqa' l-impenn tal-Kummissjoni li tinfurmah ukoll dwar il-benefiċjarji ta' fondi, kif jingħad fl-Artikolu 30(3) tar-Regolament Finanzjarju, kif ukoll li żżid aktar it-tmexxija, il-viżibbilità u l-kontroll politiċi fuq dawn il-fondi, b'mod partikulari fuq fondi mmaniġġjati permezz ta' fondi fiduċjarji internazzjonali; 22. Jinsisti dwar l-aċċess pubbliku għall-informazzjoni dwar il-membri kollha tal-grupp ta' ħidma u tal-esperti li jaħdmu mal-Kummissjoni, u jinsisti wkoll li jkunu magħrufa l-benefiċjarji tal-fondi tal-UE; KWISTJONIJIET ORIZZONTALI Dikjarazzjoni tal-Assigurazzjoni L-affidabilità tal-kontijiet 23. Jinnota b'sodisfazzjon l-opinjoni pożittiva tal-Qorti Ewropea tal-Awdituri dwar l-affidabiltà tal-kontijiet annwali finali u d-dikjarazzjoni tagħha li, minbarra xi osservazzjonijiet, il-kontijiet jippreżentaw b'mod ġust, fl-aspetti materjali kollha, il-pożizzjoni finanzjarja tal-Komunitajiet u r-riżultati tal-operat u l-likwidità tagħhom sal- 31 ta' Diċembru 2006, skond id-dispożizzjonijiet tar-Regolament Finanzjarju u r-regoli tal-kontabilità adottati mill-Uffiċjal għall-Kontabilità tal-Kummissjoni (Kapitolu 1, Dikjarazzjoni ta' Affidabiltà, paragrafi VII sa IX); 24. Jesprimi madankollu l-preokkupazzjoni tiegħu li l-osservazzjonijiet tal-Qorti Ewropea tal-Awdituri dwar żbalji misjuba f'ammonti rreġistrati fis-sistema ta' kontabilità bħala fatturi jew dikjarazzjonijiet tal-infiq u prefinanzjament li għandhom l-effett li jkabbru l-ammonti b'madwar EUR 201 miljun u l-ammont totali ta' prefinanzjament għall-futur qarib u għall-futur imbiegħed b'madwar EUR 656 miljun; jiddispjaċih b'mod partikulari għad-dgħjufijiet fis-sistemi ta' kontabiltà ta' ċerti Direttorati Ġenerali, li għadhom jipperikolaw il-kwalità tal-informazzjoni finanzjarja (partikolarment għall-benefiċċji ta' qtugħ il-linja u tal-impjegati) u jwasslu għal numru ta' korrezzjonijiet wara t-tressiq tal-kontijiet proviżorji; 25. Jikkundanna l-fatt li d-dokumenti finanzjarji mhumiex disponibbli fil-lingwi uffiċjali kollha tal-Unjoni Ewropea għall-membri tal-Kumitat għall-Kontroll tal-Baġit; 26. Jinnota li l-uffiċjal għall-Kontabilità tal-Kummissjoni ma setax jivvalida għas-sena finanzjarja 2006 s-sistemi lokali tal-Uffiċċju ta' Koperazzjoni EuropeAid, tad-Direttorat Ġenerali għall-Edukazzjoni u l-Kultura u tad-Direttorat Ġenerali għar-Relazzjonijiet Esterni; 27. Ifakkar lill-Kummissjoni dwar l-impenn tagħha fir-rapport annwali lill-awtorità tal-kwittanza dwar is-segwitu tad-deċiżjonijiet tal-kwittanza tal-2005 li kull sitt xhur tagħti lill-awtorità baġitarja rapporti dwar l-immaniġġjar ta' operazzjonijiet ta' prefinanzjament, kif mitlub fir-riżoluzzjoni tal-Parlament li takkumpanja d-deċiżjoni dwar il-kwittanza għas-sena finanzjarja 2005, u jiddispjaċih ħafna li dan ir-rapport għadu ma ġiex ippreżentat; Legalità tat-tranżazzjonijiet bażiċi 28. Jinnota b'sodisfazzjon li l-Qorti Ewropea tal-Awdituri tqis li f'oqsma fejn is-sistemi superviżorji u ta' kontroll huma implimentati b'mod li jipprovdi mmanniġġar xieraq tar-riskju, it-tranżazzjonijiet kollha kemm huma ma jkollhomx żbalji materjali; 29. Jiddeplora, madankollu, il-fatt li f'oqsma importanti ħafna ta' nfiq tal-Komunità bħal ma huma miżuri strutturali, politiki interni u azzjonijiet esterni l-ħlasijiet għadhom affettwati minn żbalji materjali kbar fil-livell tal-organizzazzjonijiet inkarigati bl-implimentazzjoni; 30. Jesprimi l-preokkupazzjoni kbira tiegħu dwar il-fatt li l-Qorti Ewropea tal-Awdituri għadha ssib dgħjufijiet fl-operat ta' sistemi superviżorji u ta' kontroll u fir-riżervi dwar l-assigurazzjonijiet mogħtija mid-Diretturi Ġenerali, b'mod partikolari fir-rigward tal-legalità u r-regolarità ta' tranżazzjonijiet bażiċi, u jfakkar lill-Istati Membri u lill-Kummissjoni dwar ir-responsabiltajiet tagħhom f'dan ir-rigward; Informazzjoni u qafas tad-Dikjarazzjoni ta' Assigurazzjoni 31. Jilqa' b'sodisfazzjon il-ħidma tal-Qorti Ewropea tal-Awdituri biex ittejjeb aktar iċ-ċarezza tal-approċċ tad-DAS fir-rigward tal-faturi li jikkontribwixxu għal sistemi ta' kontroll iktar effiċjenti u effettivi f'kull qasam minn sena għall-oħra u jistieden lill-Qorti Ewropea tal-Awdituri biex tibqa' tinforma lill-Parlament regolarment bil-progress f'dan ir-rigward; 32. Jiddispjaċih għan-nuqqas ta' ċarezza dwar il-legalità, u l-impatt inevitabbli fuq il-midja, tar-rapporti tal-Qorti Ewropea tal-Awdituri dwar fondi tal-UE li qed jingħataw lil ċerti benefiċjarji (kumpaniji tal-ferrovija, klabbs tal-ekwitazzjoni jew tat-trobbija taż-żwiemel, klabbs tal-golf u kunsilli lokali) skond ir-regoli ta' eliġibilità; jinnota li minn perspettiva legali din hija fl-aħħar mill-aħħar diskussjoni dwar ir-regoli tal-eliġibilità; jenfasizza li huwa appoġġja l-Qorti Ewropea tal-Awdituri fil-passat, u se jkompli jagħmel dan meta jikkummenta dwar l-effiċjenza u l-effettività fir-Rapporti Speċjali tiegħu; 33. Ifakkar li l-Qorti Ewropea tal-Awdituri għamlet l-użu ta' verifiki u rapporti disponibbli tal-istituzzjonijiet tal-verifika nazzjonali parti integrali mill-metodoloġija l-ġdida tiegħu; talab lill-Qorti Ewropea tal-Awdituri biex tinforma l-Kumitat għall-Kontroll tal-Baġit tal-Parlament dwar kif juża din l-informazzjoni u talab ukoll lill-Qorti Ewropea tal-Awdituri biex tagħti opinjoni dwar l-utilità tal-informazzjoni akkwistata mill-istituzzjonijiet tal-verifika nazzjonali meta tfassal ir-rapport annwali tagħha; 34. Jilqa' b'sodisfazzjon il-kwalità ta' partijiet speċifiċi mir-Rapport Annwali tal-Qorti Ewropea tal-Awdituri, bħal dik dwar il-miżuri strutturali, kwalità li tippermetti lil kulmin hu konċernat jidentifika l-problemi u jiffoka l-isforzi tiegħu fuq it-titjib meħtieġ; Immaniġġjar baġitarju 35. Jinnota l-isforzi li għamlu s-servizzi tal-Kummissjoni matul l-2006 biex ikunu żgurati l-kompletezza u l-eżattezza tar-reġistrazzjoni ta' ħlasijiet ġodda ta' prefinanzjament, ta' fatturi u dikjarazzjonijiet ta' nfiq miftuħa ġodda, u ta' qtugħ; 36. Jinnota li, fir-rigward tal-Fondi Strutturali, l-2006 kienet l-aħħar sena tal-perjodu ta' programmazzjoni mill-2000 sal-2006, li sal-aħħar tiegħu kellhom isiru l-impenji kollha għal dak il-perjodu; 37. Huwa preokkupat li l-impenji baġitarji pendenti fi tmiem l-2006 jirrappreżentaw kemm ħlasijiet fadal li jsiru għall-prospettiva finanzjarja 2000 sa 2006 li jikkorrispondu għal 28 % tal-ammonti totali tal-intestaturi relatati tal-prospettiva finanzjarja għall-perjodu kollu; 38. Jiddispjaċih li impenji baġitarji pendenti – impenji mhux użati ttrasferiti biex jintużaw fis-snin li ġejjin, l-aktar għal programmi plurijennali – marbuta ma' operazzjonijiet strutturali u mal-Fond ta' Koeżjoni żdiedu bi EUR 12,6 biljuni (10,6 %) għal EUR 131,6 biljuni; 39. Jinsab imħasseb li l-infiq minħabba l-pressjoni n+2 jista' jfixkel it-twettiq propju tal-proċeduri ta' konklużjoni għal programmi u proġetti strutturali; jinnota li għall-2007, il-pagamenti rigward il-Fondi Strutturali diġa telgħu bi kważi 50 % meta mqabbla mal-2006; jisħaq li l-Kummissjoni għandha tiżgura proċedura ta' konklużjoni effettiva u jenfasizza l-irwol importanti li għandhom l-Istati Membri f'dan; 40. Jiddispjaċih ukoll għall-fatt li r-rata ta' nfiq għall-Fond ta' Koeżjoni, għall-ERDF u għall-ESF kienet inqas milli mistenni fl-Istati Membri l-ġodda, u kienet marbuta mad-diffikultajiet li iltqgħu magħhom l-Istati Membri biex jassorbixxu l-infiq; jitlob lill-Kummissjoni biex tagħti spjegazzjoni iktar dettaljata dwar l-infiq fuq proġetti strutturali li kien inqas milli mbassar b'mod nazzjonali; Dikjarazzjonijiet ta' mmaniġġjar nazzjonali u l-punt 44 tal-IIA 41. Ifakkar li l-ħtieġa urġenti li jiddaħħlu dikjarazzjonijiet nazzjonali f'livell politiku xieraq, li jkopru l-fondi Komunitarji kollha inklużi fl-immaniġġjar konġunt, kif mitlub minnu fir-riżoluzzjonijiet tiegħu li jakkumpanjaw id-deċiżjoni tal-kwittanza fir-rigward tas-snin finanzjarji tal-2003 u l-2005; 42. Ifakkar li fir-riżoluzzjoni tiegħu li takkumpanja d-deċiżjoni dwar il-kwittanza fir-rigward tas-sena finanzjarja 2005, il-Parlament talab lill-Kummissjoni biex qabel tmiem l-2007 tressaq lill-Kunsill proposta għal dikjarazzjoni ta' mmaniġġjar nazzjonali li tkopri l-fondi Komunitarji kollha inklużi fl-immaniġġjar konġunt, ibbażata fuq sottodikjarazzjonijiet mid-diversi korpi nazzjonali responsabbli għall-immaniġġjar tan-nefqa; jirrifjuta t-tweġiba mogħtija mill-Kummissjoni fl-anness għar-rapport tiegħu dwar is-segwitu għall-proċedura ta' kwittanza tal-2005, kif ġej: "il-Kummissjoni m'hijiex se taċċetta l-azzjoni proposta minħabba l-fatt li s-27 Stat Membru għandhom strutturi governattivi differenti u strutturi ta' mmaniġġjar differenti għall-fondi tal-UE skond l-immaniġġjar konġunt, l-iżvilupp ta' dikjarazzjoni standard waħda ma tagħtix benefiċċji sinifikanti. Madankollu l-Kummissjoni se tibqa' tappoġġja inizjattivi bħal dawn li jittieħdu mill-amministrazzjonijiet nazzjonali"; iqis li din it-tweġiba m'hi sodisfaċenti xejn, meta jitqies il-fatt li iżjed minn 80 % tal-baġit ġenerali tal-Unjoni Ewropea jaqa' taħt l-hekk imsejjaħ "immaniġġjar konġunt", u iżjed u iżjed fid-dawl tas-sitwazzjoni attwali fir-rigward tal-Fondi Strutturali, kif deskritt mill-Qorti Ewropea tal-Awdituri fir-Rapport Annwali tiegħu; 43. Jappoġġja b'mod sħiħ l-inizjattiva meħuda minn xi Stati Membri (id-Danimarka, l-Olanda, l-Iżvezja u r-Renju Unit) biex jadottaw dikjarazzjoni nazzjonali dwar l-immaniġġjar ta' fondi Komunitarji u jesprimi l-preokkupazzjoni tiegħu għall-fatt li, minkejja dawn l-inizjattivi, il-biċċa l-kbira tal-Istati Membri qed jopponu l-introduzzjoni tagħha; iħeġġeġ lill-Kummissjoni biex tippreżenta l-vantaġġi f'dak li huma relazzjonijiet ta' kontroll bejnha u dawk l-Istati Membri li ħadu dik l-inizjattiva; jitlob lill-Kummissjoni biex tirrapporta fuq bażi regolari lill-Kumitat għall-Kontroll tal-Baġit tiegħu dwar il-progress li sar f'dan ir-rigward; 44. Jinnota l-ewwel sommarji annwali mibgħuta mill-maġġoranza tal-Istati Membri, u jitlob lill-Kummissjoni biex tibda l-proċeduri tal-ksur tar-regolamenti kontra dawk l-Istati Membri li ma ssodisfawx l-obbligi tagħhom; jirrimarka li huwa jqis dawn is-sommarji annwali bħala l-ewwel pass lejn dikjarazzjonijiet tal-immaniġġjar nazzjonali; jitlob lill-Kummissjoni biex qabel l-ewwel qari tal-baġit 2009 tfassal dokument li janalizza l-punti tajbin u l-punti dgħajfin tas-sistema nazzjonali ta' kull Stat Membru għall-amministrazzjoni u l-kontroll tal-fondi Komunitarji u r-riżultati tal-verifiki li saru, u jitlob lill-Kummissjoni biex tressaq dak id-dokument lill-Parlament u lill-Kunsill; jistieden lill-Kummissjoni biex tirrapporta wkoll dwar il-kwalità tas-sommarji annwali u biex tiżgura li l-valur huwa miżjud mal-proċess b'tali mezzi bħall-identifikazzjoni tal-problemi komuni, is-soluzzjonijiet possibbli u l-aħjar prattiki; 45. Jinnota madankollu, id-dikjarazzjoni kritika tal-Qorti Ewropea tal-Awdituri dwar xogħol ta' verifika bl-iskop li "l-awditur estern li jkun jixtieq joqgħod fuq l-opinjoni jew ix-xogħol ta' oħrajn jew li jkun jixtieq juża l-istess opinjoni jew xogħol imsemmi, irid jakkwista evidenza diretta tal-bażi soda ta' dak ix-xogħol"; għalhekk isib ix-xogħol tal-Kumitat ta' Kuntatt tal-Grupp ta' Ħidma responsabbli għall-iżvilupp ta' standards tal-verifika komuni u ta' kriterji tal-verifika komparabbli magħmulin għall-UE essenzjali, u jitlob lill-Kummissjoni biex tħeġġeġ lill-Istati Membri kollha biex jipparteċipaw fih; Governanza 46. Ifakkar lill-Kummissjoni dwar il-kritika preċedenti tiegħu dwar is-saħħa tal-bażi li fuqha l-Kummissjoni tgħid li twettaq ir-responsabbiltà politika tagħha permezz tar-rapport ta' sinteżi tagħha, billi l-Kummissjoni m'għandhiex informazzjoni kompleta dwar 80 % tal-fondi taħt l-immaniġġjar konġunt u billi l-kwalità tar-rapporti annwali tal-attività tvarja; jirrimarka li s-sors ta' dan in-nuqqas ta' għarfien huwa bbażat fuq żewġ raġunijiet ewlenin: fuq naħa l-immonitorjar u s-superviżjoni insuffiċjenti mill-Kummissjoni, u fuq l-oħra nuqqas ta' soluzzjonijiet u responsabiltà konkreti fil-livell tal-Istati Membri; 47. Jiddispjaċih li l-Kummissjoni aċċettat b'mod taċitu l-irresponsabilità kollettiva tal maġġoranza tal-Istati Membri fir-rigward tal-immaniġġjar finanzjarju tal-Unjoni Ewropea; jilqa' u jappoġġja l-inizjattivi meħuda minn ftit Stati Membri f'dan ir-rigward, u jitlob lill-Istati Membri l-ohra biex isegwu; 48. Jinnota li l-baġit huwa implimentat mill-Kummissjoni u mill-Membri tagħha u mhux mid-Diretturi Ġenerali li huma uffiċjali maħtura minn delegazzjoni biex jawtorizzaw, u għalhekk jiddispjaċih għall-fatt li r-responsabilità akbar tad-Diretturi Ġenerali ma ġietx akkumpanjata mit-teħid ta' responsabilità diretta (u mhux biss politika) mill-Membri tal-Kummissjoni; jistieden lill-Kummissjoni biex tressaq proposti biex tirranġa din is-sitwazzjoni, li tikkontradixxi l-Artikolu 274 tat-Trattat; 49. Jilqa' b'sodisfazzjon l-analiżi b'saħħitha tal-Qorti Ewropea tal-Awdituri tas-sistema ta' kontroll intern fil-Kummissjoni (kapitolu 2 fir-Rapport Annwali tagħha); jinkuraġġixxi lill-Qorti Ewropea tal-Awdituri biex iżżomm dan l-iżvilupp pożittiv billi tinkludi analiżi tal-azzjonijiet jew tan-nuqqas ta' azzjonijiet ta' Membri individwali tal-Kummissjoni fir-rigward ta' din is-sitwazzjoni; 50. Ifakkar li l-governanza hija dwar il-pożizzjoni ta' staff li għandu xogħol ta' kontabilità u ta' kontroll vis-a-vis l-immanniġġar tagħhom, is-setgħa li għandhom biex jinfurzaw l-azzjonijiet, il-ħiliet u t-taħriġ tagħhom; 51. Jitlob lid-Direttur Ġenerali u lid-Direttorat Ġenerali għall-Baġit biex jagħtu opinjoni formali dwar il-kwalità u l-effiċjenza tas-sistemi ta' kontroll interni; 52. Jitlob lis-Segretarju Ġenerali biex jagħti dikjarazzjoni ta' assigurazzjoni formali fir-rigward tal-kwalità tad-dikjarazzjonijiet individwali mid-Diretturi Ġenerali; 53. Jitlob lill-awditur intern tal-Kummissjoni biex jevalwa d-dikjarazzjoni ta' assigurazzjoni tal-Kummissjoni billi jagħti opinjoni ta' verifika; 54. Ifakkar l-importanza talinji ta' rappurtaġġ li jaħdmu – komunikazzjoni miftuħa bejn l-istess gruppi ta' staff speċjalizzat professjonali f'Direttorati Ġenerali differenti bħal, pereżempju, staff tal-IT, staff tal-kontroll intern, staff tal-verifika interna u accountants, eċċ. – f'organizzazzjoni silo bħall-Kummissjoni; jiddispjaċih li saru ftit wisq sforzi biex jiddaħħal dan l-istrument ta' governanza; jistieden lill-Kummissjoni biex tiżgura l-introduzzjoni talinji ta' rappurtaġġ operattivi obbligatorji mill-aktar fis possibbli u biex tirrapporta lill-Kumitat tiegħu għall-Kontroll tal-Baġit dwar dan sa mhux aktar tard minn Settembru 2008; 55. Jistieden lill-Kummissjoni biex ittejjeb il-grad tal-uffiċjal tal-kontabilità għall-istess grad bħall-kontropartijiet operazzjonali tal-uffiċjal tal-kontabilità; 56. Barra minn hekk, jistieden lill-Kummissjoni biex tibdel il-kompożizzjoni tal-Kumitat għall-Progress tal-verifika sabiex in-numru ta' membri esterni ikun l-istess bħan-numru ta' Membri tal-Kummissjoni; jistieden ukoll lill-Kummissjoni biex tinnomina wieħed mill-membri esterni tal-Kumitat għall-Progress tal-Verifika bħala l-president tiegħu; 57. Jistenna li l-Kummissjoni toħroġ dikjarazzjoni ta' assigurazzjoni istituzzjonali annwali għall-Kummissjoni kollha li l-President tal-Kummissjoni jippreżenta lill-Kumitat għall-Kontroll tal-Baġit tal-Parlament; Is-sistema ta' kontroll intern tal-Kummissjoni Il-pjan ta' azzjoni għal qafas ta' kontroll intern integrat 58. Jilqa' b'sodisfazzjon il-progress globali li sar fl-iżvilupp tas-sistema ta' kontroll intern tal-Kummissjoni; 59. Ma jaqbilx mad-dikjarazzjoni tal-Kummissjoni fir-rapport ta' progress tal-2008 imsemmi hawn fuq dwar il-pjan ta' azzjoni għal qafas ta' kontroll intern integrat li l-Azzjonijiet 1, 3, 3N, 5, 8 u 13 huma lesti; jirrimarka li s'issa huwa ma jaf xejn dwar dokumenti jew dikjarazzjonijiet ta' prova li jiġġustifikaw dikjarazzjoni bħal din; għalhekk jinsab f'sitwazzjoni fejn jiddubita bis-serjetà jekk dawn il-miżuri twaqqfux, aħseb u ara jekk dawn ġewx implimentati jew jekk kellhomx impatt fuq il-progress tal-implimentazzjoni ta' dak il-pjan ta' azzjoni; 60. Jilqa' madankollu s-skorbords ta' kull sitt xhur dwar l-implimentazzjoni ta' dak il-pjan ta' azzjoni; 61. Jenfasizza madankollu li għall-implimentazzjoni tal-Azzjonijiet 1, 3, 3N, 5, 10, 10N, 11, 11N, 13 u 15, il-Kummissjoni hija wkoll dipendenti fuq il-koperazzjoni mal-Istati Membri; jisħaq li jappoġġja għal kollox dawn l-azzjonijiet, u jħeġġeġ għalhekk lill-Kummissjoni biex tuża kull għodda disponibbli għad-dispożizzjoni tagħha biex timplimentahom kemm jista' jkun malajr; 62. Jistenna li s-skorbord rilevanti jasal għand il-Parlament sal- 1 ta' Jannar 2009 għall-użu fil-proċedura ta' kwittanza fir-rigward tas-sena finanzjarja 2007; Analiżi tal-bilanċ eżistenti bejn in-nefqa operattiva u l-ispiża għas-sistema ta' kontroll tal-fondi tal-UE 63. Jiddispjaċih ħafna li sal-lum għadu ma rċeviex informazzjoni dwar l-analiżi tal-benefiċċju fis-sens ta' nfiq tas-sistemi ta' kontroll tal-fondi tal-UE, kif kien talab fir-riżoluzzjoni li takkumpanja d-deċiżjoni dwar il-kwittanza fir-rigward tas-sena finanzjarja 2005; Rapport ta' Sintesi 64. Jidhirlu li mhijiex aċċettabbli li l-Kummissjoni tnaqqas ir-riżultati tal-verifika tal-Qorti Ewropea tal-Awdituri, li huma bbażati fuq Standards tal-Verifika Internazzjonali aċċettati sew, għal "differenzi ta' opinjoni dwar it-tipoloġija u l-impatt taż-żbalji u dwar l-evalwazzjoni tan-nuqqasijiet tas-sistemi, u parzjalment il-perċezzjonijiet differenti dwar it-tħaddim tal-mekkaniżmi għall-korrezzjoni finanzjarja" (paġna 2, l-aħħar paragrafu); 65. Huwa tal-opinjoni li r-riżervi kollha rigward nuqqas ta' assigurazzjoni dwar il-legalità u r-regolarità tal-infiq Komunitarju għandhom ikunu riflessi fir-rapporti tal-attività annwali, kif ukoll fir-Rapport ta' Sintesi; jidhirlu għalhekk li hija sorprendenti ferm li tliet Diretturi-Ġenerali ddeċidew biss fl-2006 li jdaħħlu riżerva rigward l-immaniġġjar u l-kontroll tal-INTERREG, li, kif innotaw huma stess, kien diġà jeżisti għal numru ta' snin (paġna 4, l-aħħar paragrafu); 66. Jinsab imħasseb dwar id-dikjarazzjonijiet tal-Awditur Intern fl-ewwel Rapport ta' Ħarsa Ġenerali tiegħu li juri li, għalkemm kien hemm xi ftit progress, nofs ir-rakkomandazzjonijiet kritiċi u importanti ħafna ma ġewx implimentati qabel id-dati proposti (paġna 8, qabel l-aħħar paragrafu); jitlob lill-Kummissjoni biex tqiegħed iżjed enfasi fuq l-implimentazzjoni ta' dawn ir-rakkomandazzjonijiet; Responsabilità politika u responsabilità amministrattiva fil-Kummissjoni Rapporti annwali dwar l-attivitajiet 67. Jinnota b'dispjaċir li skond il-Qorti Ewropea tal-Awdituri: "(...) f'partijiet sinifikanti mill-baġit tal-UE, id-Diretturi Ġenerali jagħtu rapport iktar pożittiv dwar il-legalità u r-regolarità tal-infiq tal-UE li m'huwiex konsistenti mal-verifika tal-Qorti Ewropea tal-Awdituri." (Punt 2.13 tar-Rapport Annwali); 68. Jiddispjaċih għall-fatt li fir-Rapport Annwali, il-Qorti Ewropea tal-Awdituri enfasizzat għal darb'oħra li wħud mir-rapporti annwali dwar l-attivitajiet ma fihomx evidenza biżżejjed għad-dikjarazzjoni ta' assigurazzjoni tiegħu (punti 2.14 sa 2.18 tar-Rapport Annwali); 69. Jilqa' l-fatt li r-Rapport ta' Sintesi jisħaq li "fil-każijiet kollha fejn ikun hemm differenza bejn l-opinjoni tal-Qorti Ewropea tal-Awdituri u dik tad-Direttur-Ġenerali, dan tal-aħħar ikollu jispjegaha fir-rapport tal-attività annwali tiegħu tas-sena ta' wara" (punt 2), u jittama li t-titjib jibda jidher fir-rapporti annwali tal-2007 dwar l-attivitajiet u fir-rapporti tas-snin ta' wara; 70. Isaqsi lill-Kummissjoni biex ittejjeb ir-rapporti tal-attività annwali permezz tal-istabbiliment ta' kriterji komuni biex jinkitbu r-riżervi u l-formalizzazzjoni iżjed b'saħħitha tagħha sabiex tippermetti komparabilità ikbar bejn ir-rapporti tal-attività annwali ta' Direttorati-Ġenerali differenti u matul iż-żmien; isaqsi lill-Kummissjoni biex tqis l-osservazzjonijiet magħmula mill-Qorti Ewropea tal-Awdituri dwar ir-rapporti tal-attività annwali u biex ittejjeb il-konsultazzjoni mill-qrib magħha; Trasparenza u etika 71. Jilqa' l-pubblikazzjoni tas-"Segwitu tal-Green Paper dwar Inizjattiva Ewropea għat-Trasparenza" (COM(2007) 127) fejn il-Kummissjoni tiddikjara, skond l-Artikolu 30(3) tar-Regolament Finanzjarju, li informazzjoni dwar benefiċjarji ta' fondi tal-UE jkunu disponibbli pubblikament mill-2008 (taqsima 2.3.2.) u tiddikjara li "fir-rebbiegħa tal-2008" se tniedi reġistru għar-rappreżentanti ta' interess (lobbyists); 72. Huwa konxju tal-argumenti favur kemm ir-reġistrazzjoni volontarja kif ukoll ir-reġistrazzjoni obbligatorja tar-rappreżentanti ta' interess; jinnota d-deċiżjoni tal-Kummissjoni biex tibda b'reġistru volontarju u tevalwa s-sistema wara sena; huwa konxju tal-bażi legali għal reġistru mandatorju provdut mit-Trattat taliżbona; ifakkar li r-reġistru attwali tal-Parlament diġà huwa mandatorju u li reġistru komuni possibbli jkun de facto mandatorju, billi li wieħed jirreġistra huwa, fiż-żewġ każijiet, prerekwiżit biex wieħed ikollu aċċess għall-Parlament; 73. Ifakkar il-bżonn għal kodiċi ta' kondotta ġdid għall-Membri tal-Kummissjoni biex jittejbu u jiġu definiti b'mod iżjed ċar ir-responsabilità u r-responsabilità (accountability) politika individwali u kollettiva tagħhom għad-deċiżjonijiet tagħhom u għall-implimentazzjonji tal-linji politiċi tagħhom mis-servizzi tagħhom; 74. Jinsisti fuq ir-responsabiltà tal-Kummissjoni li tiżgura l-kompletezza, ir-riċerkabilità u l-komparabiltà tad-dejta mogħtija dwar il-benefiċjarji tal-fondi tal-UE, u jfakkar it-tweġiba bil-miktub tal-Kummissjoni lill-Parlament li fiha hija stipulata l-intenzjoni li tkun iffinalizzata u milħuqa ftehima mal-Istati Membri qabel April 2008 dwar l-istandards komuni ta' tali data; 75. Ifakkar l-osservazzjoni tiegħu fil-paragrafu 85 tar-riżoluzzjoni li takkumpanja d-deċiżjoni tal-kwittanza fir-rigward tas-sena finanzjarja 2005 sabiex jintalab aċċess faċli għal informazzjoni dwar min huwa rrappreżentat fid-diversi forom ta' gruppi ta' esperti u dwar x'inhu xogħolhom, u l-osservazzjoni tagħha fil-paragrafu 86 sabiex tisdieden lill-Kummissjoni biex tippubblika l-ismijiet ta' dawk in-nies li jieħdu sehem f'dawn il-gruppi, u l-ismijiet tal-konsulenti speċjali li qabbdu l-membri individwali tal-Kummissjoni, id-Diretturi Ġenerali jew il-kabinetti; jitlob li l-ismijiet tal-esperti u l-kunsilliera kollha fil-gruppi ta' ħidma tal-Kummissjoni jsiru pubbliċi; 76. Ifakkar it-tweġibiet mogħtija waqt is-seduta ta' smigħ tal- 21 ta' Jannar 2008 mill-Membru tal-Kummissjoni responsabbli għall-kwittanza li r-reġistru ta' gruppi esperti ikun fih dawn il-gruppi kollha, inkluża l-informazzjoni dwar membri tal-kumitati ta' kumitoloġija, esperti individwali, entitajiet konġunti u kumitati għad-djalogu soċjali; 77. Ifakkar ukoll fil-paragrafu 76 tar-riżoluzzjoni tiegħu li takkumpanja d-deċiżjoni ta' kwittanza fir-rigward tas-sena finanzjarja 2005 fejn talab "li jkun żgurat li l-kodiċi ta' kondotta li jorbot tal-Kummissarji jinkorpora r-regoli etiċi meħtieġa u l-linji gwida ewlenin li għandhom josservaw il-Membri tal-Kummissjoni fil-qadi ta' dmirijiethom, b'mod partikulari meta jaħtru lil kollegi, speċjalment fil-‘kabinetti' tagħhom"; 78. Jiddispjaċih għat-tweġiba mogħtija mill-Kummissjoni fl-anness għar-rapport tagħha fuq imsemmi dwar is-segwitu tal-proċedura ta' kwittanza tal-2005 (paġna 18) li tgħid li dawn ir-regoli għadhom ma jeżistux, u jħeġġeġ lill-Kummissjoni biex jadotthom; 79. Ifakkar l-importanza ta' trasparenza sħiħa u ta' pubbliċità fir-rigward ta' staff tal-kabinetti tal-Membri tal-Kummissjoni li ma kinux impjegati skond ir-Regolamenti tal-Istaff; KWISTJONIJIET SETTORJALI Id-dħul 80. Jilqa' b'sodisfazzjon il-fatt li l-Qorti Ewropea tal-Awdituri kkunsidrat li fir-rigward tal-aspetti materjali kollha s-sistemi ta' superviżjoni doganali kienu sodisfaċenti, li l-kontijiet rigward ir-riżorsi proprji tradizzjonali kien ta' min joqgħod fuqhom u li t-tranżazzjonijiet sottostanti kienu legali u regolari, anke jekk għad fadal xi dgħjufijiet; 81. Jilqa' b'sodisfazzjon ukoll il-fatt li l-Qorti Ewropea tal-Awdituri ġġudikat li r-riżorsi tal-VAT u tad-DGN huma kkalkulati, miġburin u mdaħħlin tajjeb fil-kontijiet Komunitarji mill-Kummissjoni; 82. Jinnota b'sodisfazzjon, fir-rigward tar-riżorsa tal-VAT, li l-Kummissjoni żammet il-frekwenza u l-kwalità tal-ispezzjonijiet tagħha; madankollu, huwa mħasseb dwar l-għadd ta' riżervi pendenti, u għalhekk jistieden lill-Kummissjoni biex, f'kooperazzjoni mal-Istati Membri, tkompli l-isforzi tagħha biex tiżgura li r-riżervi jitneħħew f'perjodi ta' żmien raġonevoli; 83. Jitlob lill-Kummissjoni biex tikkomunika lill-Parlament x'bi ħsiebha tagħmel fil-każ ta' Stati Membri b'riżervi kontinwi; Il-politika agrikola komuni 84. Jilqa' b'sodisfazzjon it-titjib ġenerali fl-2006 fin-nefqa tal-CAP u d-dikjarazzjoni tal-Qorti Ewropea tal-Awdituri li s-Sistema Integrata ta' Amministrazzjoni u Kontroll (IACS), li hija l-għodda prinċipali ta' kontroll għall-għajnuna għaż-żoni, il-premiums tal-annimali u l-iskema l-ġdida dwar żona unika ta' ħlas hi sistema effettiva biex tillimita r-riskju ta' nefqa irregolari, jekk tkun applikata kif xieraq; 85. Japprezza l-isforzi tal-Kummissjoni biex titwessa' l-applikazzjoni tal-IACS u jistenna li l-Kummissjoni tiżgura, skond il-pjanijiet u t-tweġibiet mogħtija lill-Parlament, li l-persentaġġ ta' nefqa agrikola kopert mill-IACS ikun mill-anqas 89 % sal-2010 u 91,3 % sal-2013; 86. Jiddispjaċih li r-riżultat tal-Qorti Ewropea tal-Awdituri wera li n-nefqa tal-CAP kienet għadha affettwata materjalment minn żbalji u għall-fatt li l-kontrolli implimentati skond l-IACS ghadhom muhux infurzati b'mod effettiv u lanqas m'huma affidabbli għalkollox f'xi Stati Membri, u għalhekk iħeġġeġ lill-Kummissjoni biex tiċċekkja darbtejn mal-Istati Membri li l-IACS hija implimentata għalkollox fl-Istati Membri kollha tal-UE-15 u li jitranġaw id-dgħjufijiet misjuba fl-Istati Membri tal-UE-10; 87. Jiddispjaċih għall-fatt li l-Qorti Ewropea tal-Awdituri reġgħet sabet problemi fl-implimentazzjoni tal-IACS fil-Greċja; jappoġġja għalkollox l-intenzjoni tal-Kummissjoni (kif iddikjarat lill-Kumitat tiegħu dwar il-KOntroll tal-Baġit) li tiżgura li leġiżlazzjoni attwali dwar is-sospensjoni ta' ħlasijiet tkun infurzata b'mod strett jekk il-gvern Grieg ma jsolvix il-problemi eżistenti sal-limiti ta' żmien iffissati; 88. Jiddispjaċih għall-fatt li fl-iżvilupp rurali, x'aktarx li l-miżuri agroambjentali jkollhom inċidenza għolja ta' żbalji għax il-bdiewa ma jissodisfawx il-kundizzjonijiet ta' eliġibilità li spiss ikunu kumplessi; jikkunsidra li l-Kummissjoni għandha tqis kif xieraq il-pertinenza tal-kundizzjonijiet ta' eliġibilità għal miżuri bħal dawn u teżamina l-possibilità li tissimplifika dawk il-kundizzjonijiet; 89. Jinnota l-fatt li l-Kummissjoni semmiet il-ħtieġa possibbli li jkun applikat livell differenti ta' riskju tollerabbli għall-qasam agroambjentali sabiex jinstab il-bilanċ ġust bejn it-titjib u l-ħarsien tal-ambjent u l-ispejjeż biex ikunu kkontrollati l-miżuri applikati; madankollu, jinsisti dwar l-applikazzjoni korretta u kontroll biżżejjed tal-infiq Komunitarju u jistieden lill-Kummissjoni biex tinvestiga u tevalwa bir-reqqa l-ispejjeż u l-benefiċċji possibbli fil-qasam tal-miżuri agroambjentali kif ukoll ir-rabta ma' oqsma oħra ta' nfiq, u biex tippreżenta din l-analiżi lill-Kunsill, lill-Parlament u lill-Qorti Ewropea tal-Awdituri bħala bażi minima għad-diskussjoni dwar il-ħtieġa ta' riforma. kif indikat mill-Kummissjoni; 90. Jinnota li, peress li l-proċedura ġdida ta' approvazzjoni finanzjarja taħseb għal irregolaritajiet li l-Istati Membri jqisu li huma rrekuperabbli, u perees li l-ammonti huma attribwiti lill-Komunità fuq il-bażi ta' informazzjoni mill-Istati Membri, il-Kummissjoni issa trid twettaq segwitu dettaljat biex tiżgura li d-djun huma korretti u attribwiti sew lill-baġit Komunitarju; 91. Ifakkar ukoll li l-ispiża tal-korrezzjonijiet finanzjarji jridu jitħallsu mill-Istati Membri, is-soltu minn dawk li jħallsu t-taxxi, iżjed milli mill-benefiċjarji tal-għajnuna mħallsa b'mod irregolari; 92. Jinnota li, skond il-Qorti Ewropea tal-Awdituri, meta vverifikat l-iskema waħda ta' ħlas (għall-ewwel darba fl-2006), il-Kummissjoni ma speċifikatx l-iskop u l-kobor tal-ħidma tal-korpi ta' ċertifikazzjoni, u xi korpi ta' ċertifikazzjoni (pereżempju fl-Italja) eskludew il-verifika tad-drittijiet, filwaqt li semmewha biss fiċ-ċertifikati tagħhom, u l-Kummissjoni aċċettat dan kollu bla kummenti; 93. Jiddispjaċih li l-livell ta' pagamenti irregolari ffinanzjati mill-CAP għadu mhuwiex magħruf jew ikkalkulat mill-Kummissjoni b'mod li jkun meqjus xieraq mill-Qorti Ewropea tal-Awdituri; jinnota li l-Qorti Ewropea tal-Awdituri skopriet li ma setgħux isiru l-korrezzjonijiet għal pagamenti irregolari b'ammont massimu ikkalkulat ta' EUR 100 miljun għax dawn instabu wara l-limitu ta' żmien ta' sentejn; jistieden lill-Kummissjoni biex talloka riżorsi adegwati għal verifiki ta' konformità sabiex isiru l-korrezzjonijiet għal pagamenti irregolari fil-limitu ta' żmien; 94. Iqis li d-dgħjufijiet kollha imsemmija mill-Qorti Ewropea tal-Awdituri fir-Rapport Annwali tiegħu għandhom jitranġaw mill-Kummissjoni sabiex tiżgura livell għola ta' assigurazzjoni mix-xogħol tal-korpi ta' ċertifikazzjoni; 95. Jieħu nota tal-konklużjonijiet stipulati f'punti 5.20 u 5.21 tar-Rapport Annwali tal-Qorti Ewropea tal-Awdituri u jħeġġeġ lill-Kummissjoni biex ittejjeb il-kontrolli fir-Renju Unit, li ma kinux konformi mal-leġiżlazzjoni Komunitarja meta allokat drittijiet u meta ħallset lil sidien il-kera mill-Iskema Waħda ta' Ħlas (SPS) u mill-għajnuna għall-iżvilupp rurali għal art mikrija lil bdiewa biex titħaddem minnhom, kif ukoll f'dawk l-Istati Membri (l-Awstrija, l-Irlanda u r-Renju Unit) li naqsu li japplikaw b'mod korrett ċerti elementi ewlenin tal-SPS u li estendew il-konsolidament tad-drittijiet lil hinn mid-dispożizzjonijiet tar- Regolament tal-Kunsill (KE) Nru 1782/2003 tad- 29 ta' Settembru 2003 li jistabbilixxi regoli komuni għal skemi diretti ta' appoġġ fi ħdan il-politika agrikola komuni u li jistabbilixxi ċerti skemi ta' appoġġ għall-bdiewa [11]; 96. Jieħu nota tal-affermazzjoni ċara ħafna tal-Kummissjoni, kemm fit-tweġibiet lill-Qorti Ewropea tal-Awdituri (punt 5.27 tar-Rapport Annwali) kif ukoll quddiem il-Kumitat tiegħu għall-Kontroll tal-Baġit kompetenti tal-Parlament, li l-ebda benefiċjarju m'huwa eliġibbli għal appoġġ agrikolu sakemm ma jkollu jew ma jkollhiex attività agrikola; jistenna li l-Kummissjoni ssegwi l-każijiet identifikati mill-Qorti Ewropea tal-Awdituri, u li tiżgura li ma jsirux ħlasijiet, u li jekk isiru li jkunu rkuprati, lil sidien ta' artijiet li m'għandhomx attività agrikola; 97. Jistieden lill-Kummissjoni, fid-dawl tad-dikjarazzjoni mill-Qorti Ewropea tal-Awdituri li aktar minn 700 benefiċjarju ġdid jappartjenu għal kategoriji bħal klabbs tal-golf, klabbs tal-krikit, parks/zuwijiet għad-divertiment, stabbilimenti tal-ekwitazzjoni, kumpaniji tal-ferroviji u kunsilli lokali, biex tagħti ħarsa ġenerali u evalwazzjoni tal-iżvilupp tal-allokazzjoni ta' appoġġ agrikolu lil benefiċjarji bħal dawn, li jkunu eliġibbli għall-finanzjament taħt ir-regoli attwali; 98. Ifakkar lill-Istati Membri dwar l-possibiltà eżistenti li jinfluwenzaw u li jiddeċiedu f'kuntest nazzjonali li jitnaqqsu iktar l-attivitajiet u l-benefiċjarji eliġibbli għall-fondi; jistieden lill-Kummissjoni, jekk xieraq fid-dawl ta' żviluppi u skond l-evalwazzjoni tagħha tal-użu tal-miżuri ta' appoġġ, biex tippreżenta proposta għall-emenda jew għar-reviżjoni tar-regoli; Miżuri strutturali, impjieg u affarijiet soċjali 99. Ifakkar li fl-2006, l-iffinanzjar tal-Komunità tal-Politiki Strutturali kien ta' EUR 32,4 biljun; innota li għall-2007, dan l-ammont tela' għal EUR 46,4 biljun, mingħajr ma ġie inkluż il-ko-iffinanzjar mill-Istati Membri; 100. Jinnota b'sodisfazzjon kbir li, fir-Rapport Annwali tagħha, il-Qorti Ewropea tal-Awdituri wriet li r-rimbors għall-ispiża tal-proġetti tal-Politiki Strutturali huwa suġġett għal żbalji materjali, li l-proporzjon tar-rimborsi fil-kampjun affettwat mill-iżball kien ta' 44 % u li "mill-inqas 12 % tal-ammont totali rimbursat fil-politiki strutturali ma kellux jiġi rimbursat"; 101. Jinnota b'tħassib kbir l-osservazzjonijiet tal-Qorti Ewropea tal-Awditurili li: a) 31 % biss mill-proġetti fil-kampjun għall-verifika tagħha ġie rimbursat b'mod korrett u ma kienx affettwat mill-iżbalji tal-konformità; b) is-sistemi ta' kontroll fl-Istati Membri huma ġeneralment ineffettivi jew biss moderatament effettivi; ċ) ftit iżjed minn nofs il-verifiki tal-Kummissjoni ezaminati minnha jidhru li kellhom il-kwalitajiet kollha ta' strument superviżorju effettiv; jiddispjaċih għall-konklużjoni tal-Qorti Ewropea tal-Awdituri li hija kunfidenti b'mod raġunevoli li mill-inqas 12 % tal-ammont totali rimbursat għall-proġetti tal-Politiki Strutturali ma misshomx ġew rimbursati; 102. iqis li mhuwiex aċċettabbli li, skond il-Qorti Ewropea tal-Awdituri, is-sistemi ta' kontroll fl-ewwel livell fl-Istati Membri huma ġeneralment ineffettivi jew biss moderatament effettivi, u li numru ta' awtoritajiet nazzjonali u reġjonali ma jimmaniġġjawx il-fondi tal-UE b'attenzjoni suffiċjenti; jinnota li fil-kampjun għall-verifika tal-Qorti Ewropea tal-Awdituri (19-il sistema ta' kontroll fl-ewwel livell) l-ebda mis-sistemi ma kienu effettivi, 6 biss moderatament effettivi u 13 ineffettivi, u għalhekk ma sar l-ebda progress fil-qasam tal-Fondi Strutturali meta mqabbel mal-2005; jinsab imħasseb sew minħabba n-nuqqas ta' kapaċità tal-Kunsill li jirrikonoxxi b'mod ċar ir-responsabilità tiegħu għal din is-sitwazzjoni, li rriżultat l-iżjed minħabba kontrolli mhux adegwati mill-Istati Membri; 103. Għalhekk iħeġġeġ lill-Kummissjoni biex tagħmel użu minn kontrolli ex ante ħalli tivverifika jekk is-sistemi superviżorji u ta' kontroll għall-perjodu 2007 sa 2013 humiex imwaqqfa fl-Istati Membri kollha, u biex issegwi b'mod regolari dawk il-kontrolli; 104. Jiddispjaċih ukoll għall-fatt li, skond il-Qorti Ewropea tal-Awdituri, il-Kummissjoni tagħmel biss superviżjoni moderatament effettiva tas-sistemi tal-kontroll fl-Istati Membri, filwaqt li ma jirnexxilhiex tevita r-rimbors ta' spejjeż esaġerati jew mhux eliġibbli; 105. Jinnota b'dispjaċir li, kif irrimarkat il-Qorti Ewropea tal-Awdituri, fir-rigward tal-ispiża taħt il-Politiki Sstrutturali (bħall-CAP u l-politiki interni), il-kriterji kumplikati jew ta' eliġibilità mhux ċara jew ir-rekwiżiti legali kumplessi għandhom impatt negattiv fuq il-legalità u r-regolarità tat-tranżazzjonijiet; 106. Jidhirlu li mhijiex aċċettabbli li skond il-Kummissjoni [12] huwa mistenni ftit progress rigward is-simplifikazzjoni tar-regolamenti eżistenti li jirregolaw il-Fondi Strutturali għall-perjodu 2007 sa 2013, u li simplifikazzjoni ulterjuri se tkun proposta biss fil-parti leġiżlattiva li jmiss; 107. Iħeġġeġ lill-Kummissjoni biex taħdem fuq is-segwitu tar-rakkomandazzjoni tal-Qorti Ewropea tal-Awdituri (Punt 6.45 tar-Rapport Annwali) rigward il-Fond ta' Koeżjoni, u biex jitressqu iżjed proposti ta' simplifikazzjoni kemm jista' jkun malajr, inter alia, għal regoli ċari u diretti, malinji gwida u ma' kriterji tal-eliġibilità; 108. Iqis u jaqbel għal kollox mal-Qorti Ewropea tal-Awdituri li l-awtoritajiet tal-Istati Membri għandhom rwol importanti ħafna fl-implimentazzjoni effettiva tal-Fondi Strutturali u li l-Kummissjoni għandha ssaħħaħ il-verifiki tagħha u tagħmel sforzi addizzjonali biex tissorvelja l-Awtoritajiet tal-Immaniġġjar fl-Istati Membri; 109. Jiddispjaċih għan-nuqqas ta' inċentivi għall-Istati Membri biex jikkontrollaw l-ispiża b'mod effettiv, għax kwalunkwe spiża mhux eliġibbli identifikata mill-Kummissjoni jew mill-Qorti Ewropea tal-Awdituri tista' tinqaleb għal spiża eliġibbli mill-Istat Membru; jitlob lill-Kummissjoni biex tiżgura li fil-futur, l-irregolaritajiet identifikati biss mill-Istati Membri nfushom jistgħu jinqalbu għal spejjeż oħra mingħajr xi telf ta' ffinanzjar għall-Istat Membru kkonċernat; 110. Jilqa' l-pjan ta' azzjoni tal-Kummissjoni msemmi hawn fuq biex jissaħħaħ l-irwol superviżorju tal-Kummissjoni taħt immanniġġar konġunt ta' azzjonijiet strutturali, li għandu 37 miżura mmirati biex jitnaqqsu l-pagamenti irregolari magħmula mill-Istati Membri; jilqa' wkoll l-impenn tal-Kummissjoni ddikjarat b'mod pubbliku fis-seduta quddiem il-Kumitat għall-Kontroll tal-Baġit tal- 25 ta' Frar 2008 biex tirrapporta kull tliet xhur lill-Parlament dwar il-progress ta' dan il-pjan ta' azzjoni; jistenna lill-Kummissjoni biex ittejjeb l-iskema ta' rappurtar b'koperazzjoni mal-Qorti Ewropea tal-Awdituri; jitlob lill-Kummissjoni, filwaqt li tassumi r-responsabilità tagħha tat-Trattat għall-implimentazzjoni tal-baġit u filwaqt li jiġi rrispettat il-prinċipju ta' mmaniġġjar finanzjarju sod, biex tieħu, b'koperazzjoni mal-Istati Membri, il-miżuri li ġejjin dwar l-immaniġġjar maqsum tal-Fondi Strutturali; a) biex tieħu impenn formali ħalli timplimenta bis-sħiħ il-pjan ta' azzjoni u biex taqbel b'mod partikolari ma': - rapportar kull tliet xhur tal-progress, imkejjel fejn hu possibbli f'termini kwantitattivi iżjed milli kwalitattivi, f'forma aċċettabbli għall-Qorti Ewropea tal-Awdituri, b'mod partikolari billi tippreżenta rapporti ta' progress sal- 31 ta' Ottubru 2008 u l- 31 ta' Jannar 2009, - tipprovdi rappurtar komplet u preċiż kull tliet xhur dwar il-korrezzjonijiet u l-irkupru magħmul minnha, b'mod partikolari bit-tressiq ta' rapporti ta' progress ikkonċernati sal- 31 ta' Ottubru 2008 u l- 31 ta' Jannar 2009, - takkwista informazzjoni mill-Istati Membri dwar il-korrezzjonijiet li jkunu għamlu permezz tal-irtirar ta' proġetti jew l-irkupru ta' żbalji u b'mod partikolari billi jitressqu r-rapporti ta' progress sal- 31 ta' Ottubru 2008 u sal- 31 ta' Jannar 2009 dwar il-verifika tagħha tal-kompletezza u l-preċiżjoni ta' dawn il-korrezzjonijiet; b) biex tieħu miżuri ulterjuri ħalli tevita l-iżbalji fil-futur, b'mod partikolari billi jitjiebu l-kontrolli tal-ewwel livell; 111. Jitlob lill-Kummissjoni biex tippreżentalu skorbord bid-data finali għall-implimentazzjoni ta' dan il-pjan ta' azzjoni, inkluża wkoll skema komuni tal-indikaturi kwantitattivi u tal-iskadenzi intermedjarji għall-implimentazzjoni tiegħu; 112. Huwa tal-opinjoni li l-Kummissjoni għandha tiffoka fuq l-affidabilità tas-sistemi tal-immonitorjar u tar-rappurtar, biex tiggwida lill-Istati Membri u tikkoordina l-istandards tal-verifika, u għandha dejjem tagħti tqassim għal kull Stat Membru; 113. Jistenna li l-Kummissjoni tibda proċeduri ta' ksur kontra dawk l-Istati Membri li ma jkunux ikkonformaw mal-obbligi tagħhom skond ir-regolamenti dwar il-Fondi Strutturali, ir-Regolament Finanzjarju u r-regoli implimentattivi u l-IIA, b'mod partikolari dawk l-Istati Membri li ma jippreżentawx ir-rapporti dwar l-irkupru u l-korrezzjonijiet finanzjarji, dawk li ma jippreżentawx is-sommarji annwali b'konformità mal-linji gwida u dawk li l-kwalità tas-sommarji annwali tagħhom mhumiex adegwati; 114. Jisħaq l-importanza tal-linji gwida tal-Kummissjoni għat-twettiq effettiv tal-IIA; huwa tal-opinjoni li dawn il-linji gwida għandhom, bħala l-ewwel pass, jeħtieġu dak li diġà huwa meħtieġ mir-regolament settorjali fl-agrikultura (jiġifieri dikjarazzjoni ta' assigurazzjoni ffirmata mill-kap tal-Awtorità ta' Mmaniġġjar u akkumpanjat minn rapport ta' ċertifikazzjoni); 115. Jinsisti li l-Kummissjoni għandha tibda proċeduri ta' sospensjoni kontra l-Istati Membri li s-sistemi ta' kontroll tal-ewwel livell tagħhom mhumiex adegwati, u li għandha tgħaġġel is-sistema tas-sanzjonijiet u tippreżenta lill-Parlament pjan konkret taż-żmien opportun u tas-sanzjonijiet li jridu jiġu applikati f'każ li jiġu identifikati xi irregolaritajiet; 116. Jinsisti fuq rappurtar li jista' jiġi verifikat dwar korrezzjonijiet u rkupri mill-Kummissjoni (revoki, rkupri mill-Istati Membri, rkupri mill-Kummissjoni, korrezzjonijiet netti, sospensjoni ta' pagamenti) għall-pagamenti illegali kollha għall-fondi kollha b'definizzjonijiet preċiżi tal-kategoriji differenti tal-korrezzjonijiet finanzjarji, u jinsisti wkoll li l-evidenza li fuqha huma bbażati għandha tkun aċċessibbli bis-sħiħ għall-Qorti Ewropea tal-Awdituri; jistenna lill-Kummissjoni li tistabbilixxi rabta ċara bejn l-irkupru u s-sena li fiha jkunu saru l-irregolaritajiet, u biex tiżviluppa dawn l-iskemi tar-rappurtar b'koperazzjoni mal-Qorti Ewropea tal-Awdituri; 117. Jinnota d-dikjarazzjoni tal-Kummissjoni li l-ebda mill-ammonti mħallsa bla bżonn fl-2006 mhu se jintilfu minħabba l-effettività tal-kontrolli ex post; jistenniha li tipprovdi lill-Parlament b'informazzjoni oġġettiva, ċara u sħiħa rigward il-kapaċità tagħha li tirkupra ammonti mħallsa bla bżonn, li l-evidenza ta' dan trid tiġi ppreżentata lill-Parlament; 118. Ifakkar l-Azzjoni 11N [13], li l-iskadenza tal-implimentazzjoni tagħha kien il- 31 ta' Diċembru 2007, u jsejjaħ lill-Kummissjoni sabiex timplimentha mill-aktar fis; 119. Jinsab imħasseb bid-dikjarazzjoni tal-Kummissjoni fir-rapport ta' progress tal-2008 msemmi hawn fuq li tgħid li l-irkupri mnedija fl-2008 biss se jiġu mniżżla fis-sistema ċentrali finanzjarja u tal-verifika; għalhekk iħeġġeġ lill-Kummissjoni biex tniżżel l-informazzjoni fis-sistema ċentrali finanzjarja u tal-verifika dwar l-awtorità ta' kontroll u t-tip ta' żbalji u biex iddaħħal b'mod retroattiv l-irkupri kollha għall-perjodi 1994 sa 1999 u 2000 sa 2006; 120. Jitlob lill-Kummissjoni biex f'dan id-dawl tagħti evalwazzjoni tal-effiċjenza u tal-effettività tas-sistemi ta' rkupru multiannwali u biex tirrapporta dwar dan fil-verifiki tal-2008 u l-2009; 121. Jistenna li l-Kummissjoni tippreżenta lill-Parlament evalwazzjoni tal-kwalità tas-sommarji annwali kollha li tkun irċeviet għall-Agrikultura, il-Politika Strutturali u s-Sajd; din l-evalwazzjoni għandha tinkludi tqassim għal kull Stat Membru u għal kull qasam tal-politika u għandha tagħti opinjoni dwar l-assigurazzjoni globali u l-analiżi globali li jistgħu jitfasslu mis-sommarji; 122. Jiddispjaċih dwar id-diversità tal-informazzjoni mogħtija mill-Kummissjoni dwar il-korrezzjonijiet u l-irkupri finanzjarji u jistenna li l-informazzjoni provduta għall-kwittanza tuża eżattament l-istess definizzjonijiet tal-korrezzjonijiet finanzjarji bħal fir-rapporti ta' kull tliet xhur fuq imsemmija; 123. Jitlob lill-Kummissjoni biex tirrapporta matul ir-reviżjoni ta' nofs is-sena dwar ir-riżultati tal-arranġamenti tal-'Kuntratt ta' Kunfidenza', inkluża l-mistoqsija fundamentali ta' jekk dawn il-kuntratti għandhomx valur miżjud; 124. Jistenna li l-Kummissjoni tirrapportalu kull sena dwar it-twettiq jew in-nuqqas ta' konformità tal-Istati Membri mal-obbligi tagħhom skond ir-regolament tal-Fondi Strutturali u l-IIA; jilqa' l-fatt li l-Kummissjoni akkwistat is-sommarji nazzjonali tal-verifiki settorjali meħtieġa skond il-IIA rivedut u r-Regolament Finanzjarju rivedut; madankollu jilmenta l-fatt li mhux l-Istati Membri kollha ssodisfaw dan ir-rekwiżit; iħeġġeġ lill-Kummissjoni biex tibda proċeduri ta' ksur kontra dawk l-Istati Membri li ma jkunux ippreżentaw is-sommarji nazzjonali tal-verifiki settorjali; 125. Għall-kwittanza fir-rigward tas-sena finanzjarja 2007, jitlob lill-Kummissjoni biex tippreżenta kemm figuri bbażati fuq il-flus kontanti kif ukoll fuq l-'accrual', indikazzjoni ċara jekk il-figuri humiex annwali jew multiannwali, spjegazzjoni ċara tan-natura tal-korrezzjonijiet finanzjarji (korrezzjonijiet tar-rata fissa, fil-każ ta' nuqqasijiet tas-sistema, jew irkupri fil-livell tal-benefiċjarji finali), u titjib fis-sistema ABAC, u jistenna li l-informazzjoni provduta għall-kwittanza tuża eżattament l-istess definizzjonijiet tal-korrezzjonijiet finanzjarji bħal fir-rapporti l-oħra dwar il-korrezzjonijiet finanzjarji ppubblikati matul is-sena; 126. Jistieden lill-Kummissjoni biex tinforma lill-Parlament, meta jingħalaq l-aħħar wieħed mill-proġetti involuti fl-eżerċizzju baġitarju tal-2006, dwar it-total tas-somom li kien irkuprat u, jekk ikun meħtieġ, kwalunkwe telf li seta' kien hemm, u r-raġunijiet għal dan; 127. Jinnota bi tħassib it-tnaqqis sostanzjali fil-volum tal-ħlasijiet f'uħud mill-Istati Membri tal-EU-15, li wassal għal żieda qawwija fl-impenji pendenti; 128. Ifakkar lill-Kummissjoni li l-kwalità tas-sistemi tal-verifika għandha influwenza konsiderevoli fuq l-evalwazzjoni tal-proġetti, u għaldaqstant ir-regolamentazzjoni stretta tal-kwalità tal-proċeduri tal-kontroll finanzjarju se tkun partikolarment importanti fil-ġejjieni; 129. Jesprimi t-tħassib serju tiegħu li, bħal fl-2005, l-impenji baġitarji pendenti komplew jiżdiedu u li dan, flimkien mas-sostituzzjoni tar-regola n+2 bir-regola n+3, sostituzzjoni li xi Stati Membri waslu biex jimplimentaw għall-perjodu 2007-2013 u li tista' tħażżen is-sitwazzjoni preżenti u li għalhekk iżżid iż-żmien li ammonti ta' flus jaslu għand id-destinatarji aħħarija tagħhom, u se jkun dejjem iktar rari li wieħed jikkonforma mal-annwalità u l-iskadenzi tal-programm; 130. Jappoġġja l-opinjoni tal-Qorti tal-Awdituri li s-sistemi ta' kontroll tal-Istati Membri jeħtieġu jsiru aktar effiċjenti minn qabel biex żbalji jiġu antiċipati meta proġetti jkunu fl-istadji inizjali tagħhom u huwa tal-fehma li uffiċjali nazzjonali involuti fl-evalwazzjoni u fl-analiżi ta' proġetti għandhom jingħatalhom taħriġ sħiħ sabiex ikun żgurat li jaġixxu bl-għaġla meħtieġa fl-użu tal-Fondi Strutturali; 131. Jiġbed l-attenzjoni dwar ir-rakkomandazzjoni tal-Kummissjoni lill-Istati Membri biex minn issa 'l quddiem jagħmlu użu mis-simplifikazzjonijiet stabbiliti għar-regoli l-ġodda li jiggwidaw il-Fondi Strutturali għall-perijodu 2007 sa 2013 [14], pereżempju permezz tal-użu ta' ammonti fissi għal spejjeż indiretti fil-kuntest tal-Fond Soċjali Ewropew u jqis li din ir-rakkomandazzjoni hija ta' importanza kbira; 132. Iqis vitali li t-tendenzi tal-politika strutturali jitkejlu fid-dawl ta' miri u indikaturi li jagħmlu sens, li jistgħu jitqabblu, u safejn hu possibbli, li jistgħu jiġu aggregati għal perjodu ta' żmien qasir, li għalhekk iservu biex jiġu evitati dawk li mingħajr dubju kienu jkunu evalwazzjonijiet approssimattivi u mhux ċar li ma kinux iħallu żmien biżżejjed biex isiru korrezzjonijiet; Politika interna 133. Jinnota bi preokkupazzjoni li b'mod ġenerali għall-politika interna l-verifika tal-Qorti Ewropea tal-Awdituri għal darb'oħra wriet żewġ dgħjufijiet kbar, minn naħa "livell materjali ta' żball fi ħlasijiet lill-benefiċjarji" u min-naħa l-oħra "fis-sistemi superviżorji u ta' kontroll tal-Kummissjoni" li "ma jimmitigawx biżżejjed ir-riskju inerenti tar-rimbors ta' spejjeż esaġerati" (Rapport Annwali, Konklużjonijiet, punt 7.30); 134. Jinnota li, barra minn hekk, bħal fi snin preċedenti, il-Qorti Ewropea tal-Awdituri ġibdet l-attenzjoni wkoll għal dewmien persistenti mill-Kummissjoni biex tħallas lill-benefiċjarji; 135. Jiddispjaċih ħafna għall-evalwazzjoni kritika tal-Qorti Ewropea tal-Awdituri f'dan il-qasam, li huwa taħt il-maniġment finanzjarju dirett tal-Kummissjoni, u jħeġġeġ lill-Kummissjoni biex tagħmel l-almu tagħha biex tieħu l-azzjoni meħtieġa sabiex ikun evitat l-istess numru ta' dgħjufijiet is-sena id-dieħla; 136. Iqis li s-simplifikazzjoni tal-regoli tal-kalkolu għall-ispejjeż dikjarati hija pass meħtieġ biex tittejjeb is-sitwazzjoni, u jistieden lill-Kummissjoni biex tkompli l-isforzi tagħha biex jitfasslu r-regoli li jistgħu jiġu applikati bil-mod l-aktar faċli għall-benefiċjarji; 137. Jenfasizza li l-Kummissjoni trid tkun konformi mad-dispożizzjonijiet tar-Regolament Finanzjarju dwar l-iskadenzi għal operazzjonijiet ta' nfiq, u jitlob lill-Kummissjoni biex tieħu miżuri serji sabiex ikun evitat id-dewmien persistenti attwali fil-ħlasijiet; 138. Jilqa' l-possibilità li jiġu ddikjarati l-ispejjeż indiretti għal skopijiet ta'għotjiet b'rata fissa (flat rate), kif stabbilit fir-Regolament (KE) Nru 1081/2006 tal-Parlament Ewropew u tal-Kunsill tal- 5 ta lulju 2006 dwar il-Fond Soċjali Ewropew [15]; 139. Jistieden lill-Istati Membri, b'kollaborazzjoni mal-Kummissjoni, biex itejbu s-sistemi ta' monitoraġġ u kontroll fuq it-talbiet tal-ispejjeż li jsiru minn dawk li jirċievu kontribuzzjonijiet finanzjarji; 140. Japprova l-opinjoni tal-Qorti tal-Awdituri li l-immaniġġjar finanzjarju tal-politiki interni jeħtieġ li jkun imtejjeb u jinbdew l-isforzi biex jiġu ssimplifikati r-regoli li japplikaw għall-programmi, bl-użu tar-regola ta' ffinanzjar permezz ta' ammont fiss (lump sum financing) u permezz ta' transferiment għal sistema ta' ffinanzjar ibbażata fuq riżultati; 141. Jiġbed l-attenzjoni li s-Sena Ewropea għall-Mobilità tal-Ħaddiema ċċelebrata fl-2006, minkejja l-baġit modest li kellha, serviet biex inkixfu l-ostakoli għall-moviment ħieles, iżda li għada ma waslitx għall-ebda bidla reali tas-sitwazzjoni preżenti; 142. Jilqa' b'sodisfazzjon l-investiment fil-pjattaforma l-ġdida EURES, imnidija fl-2006, li diġà wriet il-valur miżjud tagħha għall-mobilità ġenwina u l-moviment ħieles fuq is-suq tax-xogħol Ewropew; jiġbed l-attenzjoni li, minkejja dak l-investiment, ġew affaċċjati diversi ostakoli tal-lingwi, bl-implikazzjoni li approċċ lingwistiku simili għal dak applikat għall-istudenti fil-programmi ta' mobilità Ewropej, jista' jkun l-għażla t-tajba; Trasport u turiżmu 143. Jinnota li fil-baġit tal-2006, kif adottat b'mod finali u emendat matul is-sena, total ta' EUR 963,8 miljun kienu inklużi għall-politiki tat-trasport f'approprjazzjonijiet għall-impenji u EUR 891,4 miljun kienu disponibbli f'approprjazzjonijiet għall-ħlasijiet; jinnota wkoll li minn dawn l-ammonti - EUR 699,8 miljun kienu disponibbli f'approprjazzjonijiet għall-impenji u EUR 684,0 miljun f'approprjazzjonijiet għall-ħlasijiet għall-proġetti tan-Netwerks Trans-Ewropej għat-Trasport (TEN-T), - EUR 18,1 miljun kienu disponibbli f'impenji u EUR 19,1 miljun fi ħlasijiet għas-sikurezza fit-trasport, - EUR 36 miljun kienu disponibbli f'impenji u EUR 11,7 miljun fi ħlasijiet għall-programm Marco Polo, - EUR 5,5 miljun kienu disponibbli f'impenji u fi ħlasijiet għall-proġett pilota dwar is-sikurezza fit-trasport ta' tagħbija fit-toroq, u l-approprjazzjonijiet għall-ħlasijiet ġew imnaqqsa għal EUR 0,15 miljun permezz tat-trasferiment globali; 144. Jilqa' b'sodisfazzjon ir-rati kontinwament għoljin tal-użu tal-approprjazzjonijiet kemm ta' impenji kif ukoll ta' ħlas għall-proġetti tat-TEN-T, li t-tnejn li huma jilħqu l-100 %, u jistieden lill-Istati Membri sabiex jiżguraw li jitqiegħdu fondi adegwati mill-baġits nazzjonali biex jikkumplimentaw dan l-impenn tal-Komunità; 145. Jinnota bi tħassib ir-rata baxxa tal-użu tal-approprjazzjonijiet għall-impenji għas-sikurezza fit-trasport (34 %), li minħabba f'hekk, permezz ta' 'carry-over', parti kbira mis-somma li inizjalment kienet disponibbli għall-2006 issa tqiegħdet ma' dik tal-2007, u r-rata baxxa tal-użu tal-approprjazzjonijiet għall-ħlasijiet għall-Programm Marco Polo (44,8 %), u partikolarment hu mħasseb dwar ir-rata baxxa ħafna tal-użu tal-approprjazzjonijiet għall-ħlasijiet għall-proġett pilota dwar is-sikurezza fis-settur tat-toroq tat-TEN-T (29,6 %) – in parti minħabba dewmien fl-iffirmar tal-kuntratti u, b'konsegwenza ta' hekk, il-proġett inbeda tard; għalhekk jistieden lill-Kummissjoni biex fil-futur is-sejħa li tagħmel għall-proposti u għall-offerti ssir kmieni kemm jista' jkun sabiex isir użu sħiħ mill-approprjazzjonijiet għall-impenji u għall-ħlasijiet; 146. Jistieden lill-Kummissjoni u lill-awtorità baġitarja sabiex jiżguraw li, meta l-baġit għall-proġett pilota jiġi adottat, jinstab il-bilanċ ġust bejn l-ammonti disponibbli fl-approprjazzjonijiet għall-impenji u f'dawk għall-ħlasijiet u li dak il-bilanċ jirrifletti l-fatt li ż-żmien meħtieġ sabiex il-proġetti jitwasslu sal-istadju tal-ħlas ikun normalment iktar minn sena baġitarja waħda; 147. Jinnota b'sodisfazzjon li l-analiżi tal-Qorti tal-Awdituri dwar l-implimentazzjoni tal-istandards interni ta' kontroll dwar ir-regolarità u l-legalità tat-tranżazzjonijiet finanzjarji sottomessi turi li dawk it-tranżazzjonijiet li saru mid-Direttorat Ġenerali għall-Enerġija u t-Trasport huma konformi mar-rekwiżiti fl-oqsma tal-analiżi tar-riskji u tat-tmexxija, tal-ġestjoni tal-informazzjoni, tar-rappurtar tal-improprjetajiet u tas-superviżjoni; madankollu jistieden lid-Direttorat Ġenerali għall-Enerġija u t-Trasport sabiex janalizza t-tipi u r-rati ta' żbalji biex tiġi żviluppata strateġija ta' kontroll ibbażata fuq ir-riskju fir-reviżjoni ex-ante tiegħu dwar id-dikjarazzjonijiet tal-ispejjeż li jaslu minn għand dawk li jibbenefikaw; Is-suq intern u l-protezzjoni tal-konsumatur 148. Jilqa' b'sodisfazzjon in-nuqqas ta' osservazzjonijiet kritiċi dwar il-politika tas-suq intern, il-politika tad-dwana u l-politika dwar il-ħarsien tal-konsumatur fir-Rapport Annwali tal-Qorti tal-Awdituri; 149. Jemmen li r-rata ta' eżekuzzjoni ta' 85 % tal-linja tal-baġit 12 02 01 fil-qasam tal-politika tas-suq intern teħtieġ titjib, fid-dawl tal-istqarrija tal-Kummissjoni, din tikkonsisti f'żieda ta' approprjazzjonijiet għall-impenji ta' EUR 1,05 miljun miżjuda mill-awtorità baġitarja waqt il-proċedura baġitarja u li ma kinitx maħsuba fl-ippjanar tal-baġit; madankollu jagħraf l-isforzi biex l-ippjanar tal-baġit isir aħjar u jkun muri b'rata ta' eżekuzzjoni ta' kważi 100 % fl-2007; 150. Jemmen li rata ta' eżekuzzjoni ta' 48 % tal-linja tal-baġit 14 02 01 fil-qasam tal-politika tad-dwana hija baxxa ħafna, u dan, skond il-Kummissjoni, hu riżultat ta' bidla fil-politika tal-proċedura tal-akkwist mill-għoti ta' kuntratti separati għall-implimentazzjoni ta' kuntratti ta' qafas fuq perjodu ta' żmien fit-tul; għalhekk japprezza li r-rata ta' eżekuzzjoni żdiedet għal 83 % fl-2007, li diġà turi r-riżultati pożittivi ta' din il-bidla fil-politika, minkejja l-ħtieġa għal aktar titjib; 151. Jilqa' b'sodisfazzjon ir-rata ta' eżekuzzjoni ta' 96 % tal-linja tal-baġit 17 02 01 fil-qasam tal-politika għall-ħarsien tal-konsumatur. Il-libertajiet ċivili, il-ġustizzja u l-intern 152. Jilqa' b'sodisfazzjon il-fatt li nkiseb progress fil-livell ta' implimentazzjoni tal-pagamenti tal-baġit għall-qasam tal-libertà, tas-sigurtà u tal-ġustizzja (86,3 % meta jitqabbel mad-79,8 % tal-2005); jistieden lid-Direttorat Ġenerali għall-Ġustizzja, il-Libertà u s-Sigurtà biex ikompli bl-isforzi tiegħu f'din id-direzzjoni, iżda jiddeplora l-livell relattivament baxx tal-implimentazzjoni tal-impenji (94,5 % meta jitqabbel mas-97,7 % tal-2005); jistieden lid-Direttorat Ġenerali għall-Ġustizzja, il-Libertà u s-Sigurtà biex jipprova jkabbar kemm jistal-livell ta' implimentazzjoni tal-impenji u tal-pagamenti għall-2007 minkejja d-dewmien fil-proċeduri leġiżlattivi għall-ħolqien tal-Fondi; 153. Jinnota r-rimarki li saru mill-Qorti tal-Awdituri fir-Rapport Speċjali tagħha Nru 3/2007 dwar l-immaniġġjar tal-Fond Ewropew għar-Refuġjati mill-2000 sal-2004; jistieden lill-Kummissjoni biex tqis dawn ir-rimarki, b'mod partikolari fir-rigward tal-implimentazzjoni tal-Fond Ewropew għar-Refuġjati (ERF III) u l-Fondi l-oħra li nħolqu fl-2007; Id-drittijiet tan-nisa u l-ugwaljanza bejn is-sessi 154. Ifakkar lill-Kummissjoni li, skond l-Artikolu 3(2) tat-Trattat tal-KE, il-promozzjoni tal-ugwaljanza bejn is-sessi hija għan fundamentali tal-Komunità u għandha tiġi rrispettata fl-attivitajiet kollha tal-Komunità; jenfasizza wkoll li l-Kummissjoni għandha tiżgura li l-ugwaljanza bejn is-sessi tiġi kkunsidrata fl-implimentazzjoni tal-baġit u li kwalunkwe azzjoni għandha tiġi evalwata mill-perspettiva tad-differenza fl-impatt tagħha fuq l-irġiel u n-nisa; 155. Josserva b'dispjaċir li l-prattika tal-ibbaġitjar skond is-sessi (gender budgeting) għadha ma ġietx implimentata; għaldaqstant itenni t-talba tiegħu sabiex l-integrazzjoni skond is-sessi (gender mainstreaming) issir realtà fl-ippjanar baġitarju u fl-iffinanzjar tal-programmi Komunitarji; 156. Jinnota r-rati tal-użu ta' ħlasijiet kontinwament baxxi tal-programm Daphne u jħeġġeġ lill-Kummissjoni biex tieħu l-passi neċessarji sabiex is-sitwazzjoni titjieb u sabiex jiġi evitat li l-infiq ma jibqax impenjat; 157. Iqis li għandha tingħata aktar attenzjoni lill-promozzjoni tal-parteċipazzjoni tan-nisa fis-soċjetà tal-għerf u fis-suq tax-xogħol u, konsegwentement, lit-taħriġ ta' kwalità għolja u lill-impjieg tan-nisa fil-qasam tat-teknoloġiji tal-informazzjoni u l-komunikazzjoni; Ir-riċerka u l-iżvilupp 158. Jilqa' b'sodisfazzjon il-passi ċari u li ttieħdu malajr mill-komunità tar-Riċerka wara l-kwittanza li tikkonċerna s-sena finanzjarja 2005 sabiex jiġu rranġati n-nuqqasijiet innutati; jaf li r-riżultati m'humiex se jidhru qabel is-sena n+2; 159. Jilqa' b'sodisfazzjon it-titjib fl-istrateġija ta' kontroll tal-Kummissjoni u tal-għadd akbar ta' verifiki finanzjarji ex post li saru fil-kuntest tas-Sitt Programm ta' Qafas fl-2006; 160. Jinnota madankollu li l-Qorti Ewropea tal-Awdituri, bħal fi snin preċedenti, turi żbalji materjali f'dan il-qasam ta' politika u jistieden lill-Kummissjoni biex tkompli bil-ħidma li saret sabiex is-sena d-dieħla jkun hemm tnaqqis tassew fil-livell tal-iżbalji; L-ambjent, is-saħħa pubblika u s-sikurezza tal-ikel 161. Jikkunsidra r-rati komplessivi tal-implimentazzjoni tal-intestaturi baġitarji għall-ambjent, is-saħħa pubblika u s-sikurezza tal-ikel bħala sodisfaċenti; 162. Jenfasizza, b'mod partikulari, li l-implimentazzjoni tal-programm LIFE III, li jirrappreżenta 58 % tal-baġit operattiv għall-qasam tal-Politika tal-"Ambjent", kisbet rata ta' implimentazzjoni ta' iktar minn 98,7 % f'approprijazzjonijiet ta' impenn; 163. Jiġbed l-attenzjoni madanakollu li l-eżekuzzjoni ta' ċerti approprijazzjonijiet ta' impenn, bħal ċerti azzjonijiet tal-Komunità fil-qasam tal-protezzjoni ċivili u t-tniġġis tal-baħar, tidher problematika, speċjalment minħabba l-kwalità inferjuri tal-proposti u l-offerti li ġew sottomessi u minħabba ċerti restrizzjonijiet imposti mill-bażi legali, bħal-limitu massimu tal-kontribuzzjoni finanzjarja tal-Komunità; 164. Jenfasizza r-rata ġenerali ta' implimentazzjoni ta' 85,76 % ta' approprijazzjonijiet ta' ħlas fil-qasam tal-ambjent, rata li tirrappreżenta żieda sinifikanti meta titqabbel mar-rata tal-2005 (78,39 %); 165. Jiġbed l-attenzjoni li r-rati ta' ħlas għall-ambjent, għas-saħħa u għas-sikurezza tal-ikel huma relattivament baxxi minħabba d-diffikultajiet fl-ippjanar ta' bżonnijiet ta' ħlas ta' approprijazzjonijiet u parzjalment minħabba l-fatt li numru ta' approprijazzjonijiet huma approprijazzjonijiet mhux differenzjati u għalhekk, parti sinifikanti tal-ħlasijiet issir sena wara li jsiru l-approprijazzjonijiet; jirrikonoxxi li l-Kummissjoni tiddependi parzjalment minn sottomissjoni fil-pront ta' kontijiet għall-benefiċjarji u għall-kuntratturi u l-ammonti ta' ħlasijiet finali għal proġetti ħafna drabi huma iktar baxxi minn dawk maħsuba fil-bidu; 166. Jistieden lill-Kummissjoni biex tkompli bl-isforzi tagħha biex ittejjeb dawk il-proċeduri amministrattivi li għandhom impatt fuq l-implimentazzjoni ta' approprijazzjonijiet ta' impenn u ta' ħlas; Il-kultura u l-edukazzjoni 167. Jinnota bi preokkupazzjoni li l-verifika ta' kuntratti fil-qasam tal-edukazzjoni u l-kultura wasslet għal aġġustament ta' 12,3 % tal-ispejjeż ineliġibbli favur il-Kummissjoni, u dan iħalli dubju dwar l-eliġibilità tar-rimborżi fi proġetti li ma kinux verifikati; 168. Jinnota li, fir-rigward tal-politika għall-kultura u l-edukazzjoni, għalkemm mill-2005 'l hawn sar progress u l-aħħar sensiela ta' verifiki tat informazzjoni addizzjonali, l-istrument għall-verifika u s-superviżjoni tal-Aġenziji Nazzjonali fil-fatt ma nbidilx u d-DĠ għall-Edukazzjoni u l-Kultura (DĠ EAC) kellu jirrikonoxxi għadd ta' dgħjufijiet; 169. Jiddispjaċih għall-fatt li l-Qorti Ewropea tal-Awdituri sabet dewmien min-naħa tal-Kummissjoni biex tħallas lill-benefiċjarji u li d-DĠ EAC ma kellux informazzjoni affidabbli dwar dawn il-ħlasijiet li saru tard; 170. Jinnota bi preokkupazzjoni li, skond ir-Rapport Annwali tal-Qorti Ewropea tal-Awdituri "il-Kummissjoni ma kinitx konformi mar-Regolament Finanzjarju biex tagħmel kontrolli fuq is-sistemi ta' mmaniġġjar u ta' kontroll tal-Aġenziji Nazzjonali qabel ma fdatilhom l-implimentazzjoni ta' azzjonijiet Komunitarji" (Anness, punt 7.1); 171. Jinnota bi preokkupazzjoni kbira li għall-programm tal-e-learning, l-ispiża amministrattiva medja għal kull applikazzjoni tajba hi ta' EUR 22000, waqt li l-ammont medju għal kull għotja kien biss ta' EUR 4931; jitlob lill-Kummissjoni biex tispjega id-differenza kbira bejn dawn iż-żewġ ċifri u biex tieħu l-miżuri meħtieġa biex tnaqqas id-differenza; 172. Jinnota li, skond ir-rapport annwali tal-attivitajiet tal-2006 tad-DĠ EAC, il-Kummissjoni qiegħda timplimenta diversi pjanijiet ta' azzjoni (tal-anqas sitta) biex tirranġa d-dgħjufijiet amministrattivi, iżda jiddispjaċih li s-sitwazzjoni attwali fir-rigward tal-pjanijiet ta' azzjoni m'hijiex ċara; jiddispjaċih għall-fatt li ma ngħatawx tweġibiet ċari matul is-seduta ta' smigħ bi tħejjija għall-kwittanza; 173. Jitlob lill-Kummissjoni biex tagħti lill- Kumitat tiegħu għall-Kontroll tal-Baġit lista komprensiva u aġġornata ta' Aġenziji Nazzjonali u s-sitwazzjoni tal-analiżi tad-dikjarazzjonijiet ta' assigurazzjoni mressqa minn dawn l-Aġenziji, u jħeġġeġ lill-Kummissjoni biex ittejjeb il-qasam ta' applikazzjoni, il-kwalità u s-segwitu tal-verifiki tas-sistemi tal-Aġenziji Nazzjonali fil-qasam tal-edukazzjoni u l-kultura; 174. Jinnota r-rakkomandazzjoni ripetuta tal-Qorti Ewropea tal-Awdituri li "għandhom jibqgħu jsiru sforzi biex jiġu ssimplifikati r-regoli li jkopru dawn il-programmi, u fejn ikun possibbli għandu jintuża aktar l-iffinanzjar b'ammont wieħed ta' flus (lump sum financing) kif ukoll biex tintuża sistema ta' ffinanzjar ibbażata fuq ir-riżultati"; għalhekk jitlob għal aktar simplifikazzjoni u użu aktar estensiv tal-arranġamenti b'rati fissi (flat-rate arrangements); 175. Jilqa' b'sodisfazzjon ir-rakkomandazzjoni tal-Qorti Ewropea tal-Awdituri lill-Kummissjoni biex din tagħmel użu ikbar, b'konformità mar-Regolament Finanzjarju, tal-iffinanzjar permezz ta' ammont wieħed u tal-iffinanzjar b'rata fissa biex ikun iffaċilitat l-għoti ta' grants; 176. Jinnota li 70 % tal-baġit fil-qasam tal-edukazzjonii u l-kultura qiegħed ikun immaniġġjat minn Aġenziji Nazzjonali; jinnota bi tħassib li fl-2006 fi ftit każijiet instabu nuqqasijiet kbar u sistematiċi fl-immaniġġjar tal-fondi; jirrikonoxxi fl-istess waqt li l-Kummissjoni qiegħda tieħu passi biex issaħħaħ il-qafas ta' kontroll; jistenna li l-Kummissjoni tirrapporta r-riżultati tal-miżuri li jkunu ttieħdu qabel il-proċedura ta' kwittanza li jkun imiss fir-rigward tas-sena finanzjarja 2007; 177. Huwa tal-opinjoni li l-Istati Membri għandhom ikunu iktar konxji tar-responsabilitajiet tagħhom għall-iffunzjonar sodisfaċenti tal-Aġenziji Nazzjonali; jittama li "d-dikjarazzjonijiet ta' assigurazzjoni" l-ġodda mill-awtoritajiet nazzjonali se jtejbu l-proċeduri tal-Istati Membri għall-kontroll u l-verifika tal-Aġenziji Nazzjonali; 178. Jistieden lill-Kummissjoni biex toħroġ linji gwida iktar stretti dwar it-trasparenza tal-proċeduri ta' applikazzjoni u selezzjoni tal-programmi plurijennali; jistenna li flimkien mal-aġenziji eżekuttivi u mal-Aġenziji Nazzjonali, tkompli titjieb il-komunikazzjoni mal-applikanti u l-benefiċjarji; 179. Jinsab imħasseb dwar in-nuqqasijiet tad-dejta disponibbli rigward ċerti aspetti tal-implimentazzjoni tal-programmi plurijennali; jitlob b'mod partikolari, informazzjoni sħiħa mill-Kummissjoni dwar il-kwantità ta' ħlasijiet tard lill-benefiċjarji; jappoġġja l-inkjesta l-ġdida tal-Ombudsman fuq inizjattiva tiegħu stess f'dan ir-rigward; jinnota li 23 % tal-ħlasijiet fl-2007 saru tard; jinnota li l-Kummissjoni bħalissa qiegħda tirrevedi d-definizzjoni tagħha ta' ħlasijiet tard u tinsab ħerqana li tirċievi iktar informazzjoni dwar dan; 180. Jiġbed l-attenzjoni dwar l-isforzi żejda li għamlet il-Kummissjoni biex issaħħaħ il-kapaċità tagħha li tismal-ilmenti taċ-ċittadini permezz tal-għodod ta' komunikazzjoni tagħha; jinkoraġġixxi lid-DĠ għall-Komunikazzjoni biex jagħmel użu aħjar mill-mekkaniżmi tal-iffinanzjar issimplifikati għall-miżuri mmirati lejn is-soċjetà ċivili fuq il-linji mbassra mid-DĠ għall-Edukazzjoni u l-Kultura fil-programm l-Ewropa għaċ-Ċittadini; Azzjonijiet esterni 181. Iħeġġeġ lill-Kummissjoni biex tippreżenta d-definizzjoni tagħha ta' organizzazzjoni mhux governattiva, billi tiffioka mhux biss fuq l-aspetti legali imma wkoll fuq il-mod kif ikun iggarantit l-iffinanzjar ta' dawn l-organizzazzjonijiet; 182. Ifakkar li l-fondi minfuqa fuq l-azzjonijiet esterni fl-2006 telgħu għal EUR 5867 biljun u l-ħlasijiet telgħu għal EUR 5186 biljun; jinnota bi preokkupazzjoni s-sejbiet li ġejjin fir-Rapport Annwali tal-Qorti Ewropea tal-Awdituri: - l-inċidenza għolja ta' żbalji fil-kampjun li kien ittestjat fil-livell tal-organizzazzjonijiet li jimplimentaw il-proġetti, - dgħjufijiet fis-sistemi ta' sorveljanza u ta' kontroll imfassla biex jiggarantixxu l-legalità u r-regolarità fil-livell tal-organizzazzjonijiet li jimplimentaw il-proġetti, - l-oqsma bl-ogħla riskju kienu għal darb'oħra l-proċeduri tal-kuntratti, l-eliġibilità tal-ispiża fil-livell tal-proġetti u n-nuqqas ta' dokumentazzjoni rilevanti; 183. Jiddispjaċih għal dak li sabet il-Qorti Ewropea tal-Awdituri li, għal dak li jirrigwarda r-rapport dwar l-attività annwali tad-DĠ AIDCO "l-inċidenza materjali tal-iżbalji u d-dgħjufijiet fis-sistemi ta' sorveljanza u kontroll mfassla biex jiggarantixxu l-legalità u r-regolarità tat-tranżazzjonijiet fil-livell tal-organizzazzjonijiet li jimplimentaw il-proġetti fil-qasam tal-azzjonijiet esterni misjuba mill-Qorti tal-Awdituri m'humiex riflessi biżżejjed fir-rapport u d-dikjarazzjoni dwar l-attività annwali tal-Uffiċċju ta' Koperazzjoni Europe Aid" (punt 2.17 u Tabella 2.1 tar-Rapport Annwali); 184. Jinnota wkoll b'dispjaċir li għal darb'oħra, fl-analiżi tal-pjanijiet tal-immaniġġjar annwali ta' xi Direttorati Ġenerali m'hemm l-ebda indikazzjoni dwar l-awdituri esterni, u lanqas tar-riskji partikolari marbuta mat-tipi differenti ta' organizzazzjonijiet li jimplimentaw (NGO, organizzazzjoni internazzjonali, istituzzjoni tal-gvern) u l-metodi tal-iffinanzjar (għotja, appoġġ baġitarju, fond ta' fiduċja) (punt 8.28 tar-Rapport Annwali); 185. Jinnota bi preokkupazzjoni li r-riżultati misjuba mill-Qorti Ewropea tal-Awdituri msemmija aktar 'il fuq kienu l-istess bħal dawk tar-Rapport Annwali tal-2005, jiġifieri, l-inkonsistenza tal-informazzjoni dwar il-verifika esterna mgħoddija lill-uffiċċju ċentrali, in-nuqqas ta' ċentralizzazzjoni sistematika ta' din l-informazzjoni sabiex jintlaħqu l-konklużjonijiet, kif ukoll in-nuqqas ta' segwitu adegwat; għalhekk jitlob lill-Kummissjoni biex tirreaġixxi għal dawn ir-riżultati b'urġenza; 186. Jiddispjaċih li skond ir-Rapport Annwali tal-Qorti Ewropea tal-Awdituri "il-Kapaċità tal-Verifika Interna (IAC) fil-mument ma tagħtix l-evalwazzjoni komplessiva annwali tas-sitwazzjoni tal-kontroll intern fil-Europe Aid u fid-DĠ ECHO ... Minkejja li fl-2006 nħolqu żewġ postijiet tax-xogħol oħra fl-IAC, ma jidhirx li huwa prattiku li bl-istaff attwali li hemm, fi żmien iċ-ċiklu ta' tliet snin propost issir il-kopertura sħiħa tal-verifika identifikata fl-Evalwazzjoni tal-Ħtiġijiet tal-Verifika fil-Europe Aid" (punt 8.30 tar-Rapport Annwali); 187. Jitlob lill-Kummissjoni biex tagħmel evalwazzjoni komplessiva annwali tas-sitwazzjoni tal-kontroll intern tad-DĠ AIDCO u biex tevalwa jekk jinħtiġux postijiet oħra fis-servizz tal-IAC; 188. Jinnota l-kritika tal-Qorti Ewropea tal-Awdituri rigward is-sitwazzjoni tal-attivitjiet ta' kontroll ex post tal-Kummissjoni (punti 8.23 u 8.33 tar-Rapport Annwali) u jistieden lill-Kummissjoni biex tinforma b'mod regolari lill-Kumitat għall-Kontroll tal-Baġit bil-passi li jkunu ttieħdu biex tissewwa s-sitwazzjoni; 189. Jistieden lill-Kummissjoni biex tkompli ttejjeb l-evalwazzjoni tar-riskju tad-DĠ AIDCO billi tagħmel referenza għar-riżultati tas-sejbiet tal-awdituri fil-livell tal-proġetti u billi tagħmel distinzjoni skond it-tipi differenti ta' organizzazzjonijiet li jimplimentaw u l-metodi tal-iffinanzjar; 190. Jistieden lid-DĠ AIDCO biex itejjeb it-termini ta' referenza tal-verifiki esterni tiegħu biex ikunu koperti l-oqsma kollha ta' riskju magħrufa, fosthom il-verifika tal-konformità mar-rekwiżiti tal-Kummissjoni rigward il-proċeduri tal-kuntratti u l-eliġibilità tal-ispiża; 191. Jenfasizza li fil-perjodu bejn l-2000 u l-2006, il-kontribuzzjonijiet tal-UE lin-NU żdiedu b'700 % (minn EUR 200 miljun fl-2000 għal EUR 1.4 biljun fl-2007); ma jistax jifhem in-nuqqas ta' segwitu għal flus trasferiti lil fondi ta' fiduċja internazzjonali mill-Kummissjoni; 192. F'dan il-kuntest, jesprimi tħassib dwar in-nuqqas ta' informazzjoni meħtieġa għall-awtorità tal-kwittanza sabiex tipproċedi għal kwittanza li tagħmel sens rigward il-fondi implimentati taħt l-intestatura tal-azzjoni esterna; 193. Jinsisti li għandha tkun żviluppata sistema ta' informazzjoni armonizzata sabiex l-awtorità ta' kwittanza b'mod partikulari u l-pubbliku b'mod ġenerali jkun jista' jkollhom bażi tad-dejta trasparenti għal kollox li jkun fiha tagħrif sħiħ dwar il-proġetti kollha ffinanzjati mill-UE fid-dinja u r-riċeventi aħħarin ta' dawn il-fondi; huwa tal-fehma li, prefereibilment, li l-bażi tad-dejta tas-Sistema Komuni ta' Informazzjoni Relex (CRIS) toffri din ix-xorta ta' informazzjoni; 194. Ifakkar li skond ir-Regolament Finanzjarju, il-Kummissjoni sa minn Mejju 2007 kellha tkun kapaċi li tidentifika minnufih il-benefiċjarji aħħarin u min kien qiegħed jimplimenta l-proġetti ffinanzjati jew koffinanzjati b'fondi tal-UE; 195. Jikkunsidra li l-viżibilità, il-gwida politika u l-possibilità ta' kontroll mill-Kummissjoni tal-fondi ta' fiduċja internazzjonali (fejn l-UE hija d-donatur ewlieni) għandhom jissaħħu bla ma tittiefes l-effikaċja tal-azzjoni f'dan il-qasam; 196. Jistieden lill-Kummissjoni sabiex tippreżenta lill-Parlament pjan sabiex iżżid aktar il-pussess tal-EU tal-azzjonijiet esterni tagħha; 197. Jesprimi t-tħassib tiegħu dwar sitwazzjoni fejn fiż-żewġ każijiet fejn il-Parlament talab għal lista ta' proġetti ffinanzjati mill-fondi tal-UE il-Kummissjoni ħadet xahrejn u nofs biex ipprovdiet lista tal-proġetti ffinanzjati bil-CARDS (Għajnuna għar-rikostruzzjoni, l-iżvilupp u l-istabilizzazzjoni) u 13-il xahar biex ipprovdiet informazzjoni bażika dwar il-proġetti kkofinanzjati bil-fondi tal-UE fl-Iraq; jinsisti sabiex, fir-rigward tal-fondi kollha mmaniġġjati taħt l-azzjonijiet esterni, din is-sitwazzjoni tiġi rranġati minnufih; 198. Iħeġġeġ lill-Kummissjoni sabiex tindirizza bl-akbar serjetà n-nuqqasijiet fir-rigward tal-proċeduri kuntrattwali u l-eliġibilità tal-infiq, u jiddispjaċih ħafna dwar l-evalwazzjoni kritika tal-Qorti tal-Awdituri fir-rigward ta' dan il-qasam, li jinsab taħt it-tmexxija finanzjarja diretta tal-Kummissjoni; 199. Jaqbel mal-Qorti tal-Awdituri li l-Kummissjoni għandha tinkludi informazzjoni dwar il-verifiki kollha tal-proġetti fil-CRIS u għandha torbot aħjar din l-informazzjoni mal-informazzjoni dwar l-immaniġġjar tal-proġetti; jitlob ukoll lill-kwartieri ġenerali tal-EuropeAid tal-Kummissjoni sabiex jirrivedu l-informazzjoni finanzjarja pprovduta mid-delegazzjonijiet, sabiex jiżguraw li din tkun kompleta u konsistenti; 200. Jistieden lill-Kummissjoni biex ittejjeb it-trasparenza u l-aċċess għad-dokumentazzjoni marbuta mal-proġetti mmexxija mill-aġenziji tan-NU u biex tkompli tiżviluppa linji gwida u proċeduri ċari fil-FAFA, li tistabbilixxi l-qafas għall-immaniġġjar tal-kontribuzzjonijiet finanzjarji li l-Kummissjoni tgħaddi lin-NU; 201. Jistieden lill-Kummissjoni sabiex tirrapporta lill-Parlament dwar kontrolli mwettqa fl-ambitu tal-FAFA; 202. Jinsab kuntent bir-riżultati tal-verifika tal-implimentazzjoni tal-istrumenti Phare u ISPA fil-Bulgarija u fir-Rumanija u tal-programm ta' għajnuna għat-Turkija, li identifika livell insinifikanti tal-iżball; jieħu nota tal-iżbalji u tad-dgħjufijiet fir-rigward tal-implimentazzjoni tal-istrument SAPARD fil-Bulgarija u fir-Rumanija; jistieden lill-Kummissjoni biex tkompli taħdem mal-awtoritajiet taż-żewġ pajjiżi sabiex tiżgura li jitwettqu r-rekwiżiti kollha għall-kuntratti pubbliċi u għall-amministrazzjoni finanzjarja soda u li tingħata assikurazzjoni xierqa tal-korrettezza, tar-regolarità u tal-eliġibilità tat-talbiet għall-assistenza Komunitarja; 203. Jinnota l-evalwazzjoni tal-Qorti Ewropea tal-Awdituri li kkonkludiet li s-sistemi nazzjonali ta' sorveljanza marbuta mas-Sistemi ta' Implimentazzjoni Deċentralizzati tal-Bulgarija, tar-Rumanija u tat-Turkija baqgħu dgħajfa; 204. Itenni t-tħassib tiegħu dwar id-dewmien fl-akkreditazzjoni tas-Sistema ta' Implimentazzjoni Deċentralizzata Estiża (EDIS) fil-Bulgarija, u jħeġġeġ lill-Kummissjoni u lill-awtoritajiet Bulgari sabiex isaħħu l-koperazzjoni tagħhom biex jassiguraw li jkun hemm kemm l-istrutturi xierqa ta' ġestjoni u ta' kontroll kif ukoll il-kapaċitajiet amministrattivi biex jippermettu l-funzjonament effiċjenti tal-EDIS; 205. Jappoġġja r-rakkomandazzjoni tal-Qorti tal-Awdituri lill-Kummissjoni sabiex il-Kummissjoni tosserva mill-qrib il-funzjonament effettiv tas-sistemi nazzjonali ta' sorveljanza u ta' kontroll, b'mod partikolari fil-preparazzjoni u l-ġestjoni ta' sejħiet għal offerti fit-Turkija, l-akkwist permezz tal-EDIS fil-Bulgarija u fir-Rumanija u li l-kofinanzjament nazzjonali jsir f'waqtu; jenfasizza l-ħtieġa li tissaħħaħ il-kapaċità amministrattiva ta' dawk l-Istati Membri li ssieħbu reċentement u ta' dawk il-pajjiżi li qegħdin fil-proċess li jissieħbu; 206. Huwa sodisfatt bl-evalwazzjoni tal-Qorti tal-Awdituri li diversi miżuri ta' rimedju ddaħħlu mill-Kummissjoni wara r-rapport speċjali tal-Qorti tal-Awdituri dwar il-ġemellaġġ mill-2003; jistieden lill-Kummissjoni sabiex tħeġġeġ aktar lill-gvernijiet benefiċjarji sabiex jużaw ir-riżultati tal-proġetti mwettqa fil-kuntest tal-isforzi tar-riforma tagħhom; jappoġġja r-rakkomandazzjoni tal-Qorti tal-Awdituri lill-Kummissjoni sabiex il-Kummissjoni tnaqqas il-livell tad-dettalji fil-kuntratti ta' ġemellaġġ sabiex ikun hemm aktar flessibilità fit-tmexxija tal-proġetti; 207. Jieħu nota tal-konklużjonijiet tal-Qorti tal-Awdituri dwar il-legalità u r-regolarità tat-tranżazzjonijiet fil-qasam tal-azzjonijiet esterni u tas-sistemi relatati ta' sorveljanza u ta' kontroll; jistieden lill-Kummissjoni sabiex twettaq kull titjib meħtieġ fis-sistema biex ikun żgurat li l-irregolaritajiet identifikati fil-livell ta' organizzazzjonijiet f'pajjiżi terzi impenjati fit-twettiq ta' proġetti jitneħħew; 208. Jistieden lill-Kummissjoni sabiex tippreżenta rapport lill-Parlament dwar x'sar eżattament biex titħaffef is-sitwazzjoni ta' refuġjati u ta' persuni spustati Iraqin; 209. Jenfasizza l-interess tiegħu dwar l-għajnuna lill-Afganistan, u jistieden lill-Kummissjoni biex tippreżenta rapport lill-Parlament dwar is-sitwazzjoni attwali tal-implimentazzjoni tal-fondi tal-UE fl-Afganistan, u biex tikkummenta dwar it-tkeċċija tal-aġent rappreżentant tal-UE minn dak il-pajjiz fuq l-akkuża li huwa kkomunika mat-Talibani Afgani; 210. Jistenna li jirċievi rapporti annwali dwar kuntratti għall-implimentazzjoni tal-baġit, listi annwali ta' proġetti u tal-post fejn qed jitwettqu, u lista tal-benefiċjarji finali; iqis li, għal raġunijiet ta' sigurtà, ir-rapporteur għall-kwittanza għandu jkollu aċċess għall-informazzjoni ddikkjarata kunfidenzjali; jilqa' b'sodisfazzjon l-impenn tal-Kummissjoni sabiex tinnegozja mill-ġdid il-ftehimiet rilevanti dwar fondi fiduċjarji man-NU sabiex tikseb linji gwida konġunti ta' rrappurtar u tingħata informazzjoni dwar l-identità tal-benefiċjarji finali; jilqa' wkoll b'sodisfazzjon l-impenn tal-Kummissjoni sabiex torganizza laqgħat ta' kull sena bejn il-Parlament u l-uffiċjali għolja tan-NU responsabbli għat-tmexxija tal-fondi fudiċjarji ta' donaturi multipli u jqis li dan jipprovdi qafas għan-NU sabiex tipprovdi aktar informazzjoni dwar il-fondi tal-EU; Għajnuna umanitarja u żvilupp 211. Jiddispjaċih li l-evalwazzjoni tal-Qorti Ewropea tal-Awdituri tal-verifiki fid-DĠ ECHO hija biss "sodisfaċenti sa ċertu punt" (l-Anness 8.2. għar-Rapport Annwali); 212. Jappoġġja bis-sħiħ il-konklużjonijiet tal-Qorti tal-Awdituri dwar id-DĠ ECHO fir-Rapport Annwali, kif ġej: "Id-DĠ ECHO" għandu jiċċara r-regoli dwar l-eliġibilità tan-nefqa sabiex ma jħallix li jkun hemm interpretazzjonijiet varji, u għandu jiġi rrivedut il-bilanċ bejn il-kwartieri ġenerali ta-DĠ ECHO u l-verifiki fuq il-post tas-soċji inkarigati mill-implimentazzjoni, sabiex tinkiseb idea aħjar tar-realtà tan-nefqa għall-proġetti (punti 8.11 u 8.18 tar-Rapport Annwali); 213. Jiddispjaċih dwar ir-riżultati fil-punt 2.1 tar-rapport ta' attività annwali tad-Direttorat Ġenerali għall-Iżvilupp (DĠ DEV) li tgħid li l-"assigurazzjoni tal-koerenza tal-politiki Komunitarji b'impatt fuq il-pajjiżi li qed jiżviluppaw, hija sors kbira ta' riskju. Dan ir-riskju l-aktar li huwa rilevanti huwa fejn jidħol il-kummerċ, l-aktar in-negozjati dwar il-Ftehimiet ta' Sħubija Ekonomika (EPAs). Dan jirrappreżenta dimensjoni kritika tal-politika ta' żvilupp iżda l-kapaċità f'dan il-qasam hija kkonċentrata fid-DĠ Kummerċ. Dan ir-riskju jippersisti minkejja t-tisħiħ u l-konċentrazzjoni tar-responsabilitajiet relatati mal-kummerċ li seħħew mar-riorganizzazzjoni tad-DEV f'Lulju 2006"; 214. Jitlob lill-Kummissjoni biex tippreżenta lill-Kumitat għall-Kontroll tal-Baġit l-ideat tagħha dwar kif tindirizza din is-sitwazzjoni u l-miżuri li jridu jittieħdu fl-2008 sabiex jitjieb it-tħaddim tas-sistema ta' kontroll intern fid-DĠ DEV fir-rigward tal-livell ta' implimentazzjoni tal-istandards ta' kontroll intern; Sħubija Ewro-Mediterranja 215. Jinnota b'sodisfazzjon li skond ir-Rapport Speċjali Nru 5/2006 tal-Qorti tal-Awdituri dwar il-programm MEDA, "huwa ċar li t-tmexxija mill-Kummissjoni tal-programm MEDA tjiebet mill-ewwel snin 'il hawn u tista' titqies bħala sodisfaċenti"; 216. Barra minn hekk jinnota, kif ikkonkludiet il-Qorti tal-Awdituri, li, b'riżultat tad-divoluzzjoni, id-delegazzjonijiet tal-Kummissjoni kellhom irwol importanti fl-implimentazzjoni tal-programm billi għenu lil pajjiżi sħab jittrattaw l-aspetti proċedurali tal-akkwisti; 217. Jitlob lill-Kummissjoni sabiex tinfurmah regolarment dwar it-twettiq ta' kontrolli u ispezzjonijiet fuq il-post, filwaqt li tidentifika każijiet ċari ta' suspett ta' frodi jew irregolaritajiet finanzjarji oħra matul l-aħħar sena ta' implimentazzjoni tal-programm MEDA; 218. Jistenna bil-ħerqa żieda fil-viżibilità ta' azzjonijiet iffinanzjati mill-UE permezz ta' fondi fiduċjarji internazzjonali, b'mod partikulari fil-kuntest ta' somom li jilħqu l-ammont ta' aktar minn biljun Euro li ġew trasferiti mill-baġit tal-UE għall-fondi tan-NU u tal-Bank Dinji; iħeġġeġ lill-Kummissjoni sabiex tiżgura li l-gwida politika, il-viżibilità tal-UE u l-kontroll tal-fondi użati jkunu msaħħa; 219. Jistieden lill-Kummissjoni sabiex regolarment tippreżenta lill-Parlament miżuri speċifiċi biex jiżdied aktar il-pussess tal-UE tal-azzjonijiet esterni tagħha fil-kuntesti ġeografiċi tagħhom (b'konformità mal-prinċipji tal-effiċjenza, tar-responsabilità u tal-viżibilità); 220. Jistieden lill-Kummissjoni sabiex tinformah b'mod effiċjenti u ħafif dwar l-użu ta' fondi tal-UE permezz ta' fondi fiduċjarji internazzjonali għall-Iraq; jistieden lill-Kummissjoni sabiex taġġorna u tagħti bażi lil din l-informazzjoni u biex tipproponi sistema li tippermetti lill-Parlament jara b'mod ċar u li jinftiehem eżattament x'ġie ko-finanzjat mill-fondi tal-UE permezz ta' fondi fiduċjarji internazzjonali kulllimkien fid-dinja; 221. Jilqa' ż-żieda sinifikanti fir-rata ta' implimentazzjoni ta' approprijazzjonijiet ta' impenn u ta' pagament għall-istrateġija ta' qabel is-sħubija fl-2006 meta mqabbla mal-2005; Żvilupp 222. Jifraħ lill-Kummissjoni tal-inizjattiva li jitjieb ir-rappurtaġġ tal-progress magħmul permezz ta' interventi tal-politika tal-iżvilupp biex jintlaħqu l-Għanijiet tal-Millenju għall-Iżvilupp; għandu fiduċja li din se tagħti kontribut siewi biex titjieb ir-responsabilità f'dan il-qasam; jistenna bil-ħerqa li jirċievi d-dettalji tal-evalwazzjoni tal-fażi sperimentali li ddaħħlet fl-2007; 223. Jiġbed l-attenzjoni għall-punt ta' referenza ("benchmark"), miftiehem mill-Kummissjoni, li 20 % tal-iffinanzjar skond l-Istrument ta' Koperazzjoni għall-Iżvilupp għandhom ikunu allokati għall-edukazzjoni bażika u sekondarja kif ukoll għas-saħħa bażika; jistenna bil-ħerqa li jirċievi d-dettalji tal-implimentazzjoni ta' dan il-punt ta' referenza fl-2007; 224. Jilqa' b'sodisfazzjon l-inizjattiva tal-Kummissjoni biex tiġi żviluppata strateġija strutturata li tagħti appoġġ lill-istituzzjonijiet supremi tal-verifika fil-pajjiżi li jieħdu għajnuna baġitarja; jinnota, madankollu, li r-responsabilità demokratika fil-livell ta' pajjiżi sħab ma tistax tintlaħaq mingħajr ma jissaħħu l-entitajiet tal-Parlament għall-kontroll tal-baġit, kif meħtieġ mill-Artikolu 25(1)b tar-Regolament (KE) Nru 1905/2006 tal-Parlament Ewropew u tal-Kunsill tat- 18 ta' Diċembru 2006 li jistabilixxi strument ta' finanzjament tal–koperazzjoni għall-iżvilupp [16]; 225. Jinnota li fl-2006, 91 % tal-għajnuna baġitarja mill-baġit tal-Komunità ngħatat bħala għajnuna baġitarja għas-setturi, li hi aktar iffukata mill-għajnuna baġitarja ġenerali u għalhekk twassal għal inqas riskji; jesprimi dubji dwar l-"interpretazzjoni dinamika" tal-Kummissjoni tal-kriterji tal-eliġibilità għall-għajnuna baġitarja, li skond il-Qorti tal-Awdituri żżid ir-riskju; jemmen li l-għajnuna baġitarja għandha tingħata biss lill-pajjiżi li diġà jkun